
**Budapest Főváros XIII. Kerületi Önkormányzat**

**2020-2024. évi turisztikai koncepciója**

****

**Budapest, 2020.**

**Bevezetés**

A WTO (World TouristOrganisation) szerint: "Turizmus alatt **egyrészt** az emberek valamennyi állandó életvitelükön és munkarendjükön (lakás és munkahely) kívüli helyváltoztatását értjük függetlenül azok motivációitól, időtartamától és célterületétől. A turizmus **másrészt** az emberek helyváltoztatásával kapcsolatos igények kielégítésére létrehozott anyagi-technikai és szervezeti feltételek, valamint szolgáltatások együttese.”

A tágabb értelemben vett turizmus vagy idegenforgalom egy komplex fogalom, amely tartalmazza egyrészt az idegenek rendszeres, tömeges méretű utazásainak összességét egy országba, területre vagy [településre](https://hu.wikipedia.org/wiki/Telep%C3%BCl%C3%A9s) akár turistaként, akár szakmai látogatás, rövid munkavégzés, üzletkötés, [kereskedelem](https://hu.wikipedia.org/wiki/Kereskedelem) céljából, másrészt ezeknek az utazóknak a kiszolgálására irányuló turisztikai szolgáltatások és intézmények összessége. A turizmus igényeinek kiszolgálásával foglalkozó gazdasági ágazatot idegenforgalmi szektornak és turisztikai iparnak is nevezik. Az idegenforgalom a [világgazdaság](https://hu.wikipedia.org/w/index.php?title=Vil%C3%A1ggazdas%C3%A1g_%28k%C3%B6zgazdas%C3%A1g%29&action=edit&redlink=1) első legnagyobb három ágazata között szerepel az [energiaipar](https://hu.wikipedia.org/w/index.php?title=Energiaipar&action=edit&redlink=1) és az [autóipar](https://hu.wikipedia.org/wiki/Aut%C3%B3ipar) mellett.

A turizmus Magyarország gazdaságában az európai átlaghoz hasonlóan fontos szerepet tölt be. A turizmus teljesítménye 2010 óta évről évre rekordokat dönt hazánkban, a 2019-as év pedig minden idők legjobb turisztikai éve volt. A vendégek száma 2019-ben a kereskedelmi szálláshelyeken elérte a 12,8 milliót, a vendégéjszakák száma megközelítette a 31,3 milliót. A kereskedelmi szálláshelyek szállásdíj-bevétele 9,2 százalékkal, a szálláshelyi összbevétel 8,8 százalékkal nőtt 2018-hoz viszonyítva. Tavaly az összes vendégéjszakaszám felét, 15,6 millió éjszakát a belföldi turisták, 15,7 milliót a külföldi vendégek töltötték el hazánkban. 2010 óta másfélszer több vendég másfélszer több vendégéjszakát töltött el a hazai kereskedelmi szálláshelyeken, ami 2,5-szer nagyobb szállásdíj-bevételt eredményezett 2019-ben (KSH adatai alapján a Magyar Turisztikai Ügynökség.)

Budapesti Fesztivál- és Turisztikai Központ (BFTK) utolsó publikus elemzését alapul véve az adatok megerősítik, hogy újabb történelmi rekordévet zárt az elmúlt két esztendőben a főváros turizmusa is. A 2018. évi KSH számok minden jelentősebb dimenzióban növekedést mutatnak: a kereskedelmi szálláshelyeken eltöltött vendégéjszakák száma 3, a vendégérkezések száma több mint 5 százalékkal haladta meg az előző évit, miközben a kereskedelmi szálláshelyek összes bruttó szállásdíj árbevétele mintegy 10%-kal, jóval 150 milliárd Ft fölé emelkedett.

**Az európai városok marketing szövetsége, a European Cities Marketing (ECM) a 2018-2019-es European Cities Benchmarking Report előzetes adatai alapján nyilvánosságra hozta a tavalyi évre vonatkozó statisztikáit. A felmérés a kontinens 119 városának vendégforgalmát, kapacitás-, és foglaltság adatait vizsgálta, Londontól Eisenstadtig (Kismarton) bezárólag. Budapest a külföldi vendégéjszakák növekedési ütemét tekintve a legjobbak között teljesített.** Ha a külföldi vendégéjszakák abszolút számait nézzük, 2018-ban Budapest e tekintetben is az élvonalban teljesített: a 9,044 millió külföldi vendégéjszaka a 11. helyre volt elegendő, amivel az [Európa Legjobb Desztinációjának választott](https://www.budapestinfo.hu/hu/breking-budapest-a-legjobb-europai-uti-cel) Budapest maga mögé utasította Lisszabont, Münchent, Milanót, Velencét, Firenzét, Koppenhágát, Brüsszelt. Ha pedig az összes vendégéjszakát nézzük, Budapest nem sokkal hátrébb, a 16. helyen végzett a ranglistán a 10,3 millió vendégéjszakájával (az elsődleges versenytársunknak tekinthető Varsó 6,383 millió vendégéjszakával a 24. helyen, Pozsony és Zágráb egyenként 2,5 - 2,7 millió vendégéjszakával az 50. hely környékén, Prága 18,2 millió vendégéjszakával stabilan a TOP10-ben foglal helyet).

Ahogy a fenti statisztikai adatok is mutatják Budapest népszerűsége töretlen, és az érdeklődés a főváros iránt és a vendégéjszakák volumene minden előrejelzés alapján tovább növekedik a következő években. Ezt a növekedést segíti elő az a tény is, hogy Magyarország és azon belül Budapest továbbra is az egyik legbiztonságosabb úti célnak számít Európa térképén.

A turizmus fenntartható fejlesztését Budapesten az olyan kerületek, mint a XIII. kerület (Angyalföld-Újlipótváros-Vizafogó-Göncz Árpád Városrész- Népsziget - amely egyedi, jól körülírható karakterrel és turisztikai vonzerőkkel bír, és a turizmust, az idegenforgalmat rendszerben kezeli, jól szolgálhatják.

A Budapest Főváros XIII. Kerületi Önkormányzat felismerve a XIII. kerület turisztikai adottságait és a bennük rejlő lehetőségeket, szem előtt tartva a kerület lakóinak érdekeit, önként vállalt feladatként hosszú évek óta tudatosan figyel a helyi turizmus alakulására. Önkormányzatunk 2002-ben készíttette el első átfogó turisztikai koncepcióját és fejlesztési programját, melyet számos intézkedési terv követett. A jelenleg hatályos turisztikai koncepciót 2013-ban fogadta el a képviselő-testület, amely a korábbi fejlesztési program aktualizált, továbbgondolt változata. Az önkormányzat komplex szemléletére jellemzően a rövid-, közép és hosszú távú átfogó és szakmai koncepcióiban rendszeresen és visszatérően határoz meg olyan célokat, feladatokat, melyek közvetve vagy közvetlenül hozzájárulnak a kerület értékeinek növeléséhez, amelyek mentén, hosszú távon a kerület akár önálló turisztikai desztinációként is definiálhatja magát.

A koncepció előkészítése során figyelembe vettük a Magyarország helyi önkormányzatairól szóló 2011.évi CLXXXIX. törvénynek az önkormányzatok számára turisztikai, kulturális és közművelődési feladatokat meghatározó szakaszait, a turisztikai térségek fejlesztésének állami feladatairól szóló 2016. évi CLVI. törvényt, a Kormány által 2017. október elején elfogadott 2030-ig tartó Nemzeti Turizmusfejlesztési Stratégiát (NTS) és a Fővárosi Közgyűlés 767/2013. (IV.24.) számú határozatával jóváhagyott Budapest 2030. hosszú távú városfejlesztési koncepcióját. Nem hagyhattuk figyelmen kívül a tervezés kezdetekor berobbant világméretű COVID-19-koronavírus járványt, mely a belföldi és külföldi turizmus szinte teljes leállásával soha nem látott nyomás alá helyezte az idegenforgalmi ágazatot, melynek következtében nehéz helyzetbe kerültek az idegenforgalmi szereplők, ideértve az önkormányzatokat, állami szerveket is. Napjainkra kőkemény realitásként igazolódott, hogy olyan globális kihívásokkal – mint a világjárvány, a klímaváltozás, környezetvédelem, fenntartható fejlődés - kell szembenéznünk, amelyek halaszthatatlan szemlélet-, és gondolkodásmód-váltást követelnek mind az állam és a társadalom működése, mind pedig az egyének élettervezése szintjén.

A képviselő-testület 124/2019. (V.30.) Ö.K. számú határozatával elfogadta a Budapest Főváros XIII. Kerületi Önkormányzat Turisztikai koncepciójának (2014-2020) időarányos végrehajtásáról szóló beszámolót. A részletes helyzetértékelés és az elért eredmények elemzése alapján az új koncepcióhoz az alábbi prioritásokat határozta meg:

• A trendek ismerete, a változások és fogyasztói igények folyamatos nyomon követése minden turisztikai desztináció és szolgáltatás számára kiemelten fontos.

• A Nemzeti Turizmusfejlesztési Stratégia 2030 az aktív turizmus iránti igény növekedését jelzi. Az aktív turizmust olyan turizmusformaként értelmezi, amikor a turista utazásának motivációja valamilyen fizikai aktivitást igénylő szabadidős- vagy sporttevékenység gyakorlása.

• A fenntarthatóság követelményének igénye, szemléletmódjának érvényesítése megjelent az elvárások között. Ez környezettudatos viselkedésre ösztönzi az embereket a hétköznapokon és az utazásaik során egyaránt. Tartalma: ösztönzi a turizmus természeti-, épített-, kulturális- és társadalmi környezetre kifejtett hatásainak megismerését, és az erőforrások sérülékenységének bemutatásán keresztül azok megőrzésére, védelmére hívja fel a figyelmet.

• A fenntartható fejlődés szemlélete a fentieken túl a valós szükségletekhez történő igazodást feltételez.

• A turizmus terén is meghatározó szerepe van az intelligens megoldásoknak. A következő években ez a folyamat gyorsul, az önkormányzatnak ezzel lépést kell tartania.

A képviselő-testület döntésének megfelelően az új koncepció elkészítésénél nem szabad figyelmen kívül hagyni a fogyasztói trendek alakulását. A trendek ismerete, a változások és fogyasztói igények folyamatos nyomon követése minden turisztikai desztináció és szolgáltatás számára kiemelten fontos, hogy lépést tartson versenytársaival és saját piaci érdekeit szem előtt tartva, de fenntartható módon fejlessze szolgáltatásait és elégítse ki a fogyasztói igényeket.

A teljesség igénye nélkül a legfontosabb általános **fogyasztói trendek** a European Travel Commission (ETC) és az UNWTO információi alapján - **2030-ig**:

* az emberek **időbeosztásának jelentős változása, szorossá** **válása**, ennek következtében a rövidebb és minden igényt kielégítő utazások mellett egyre nagyobb az igény az időkímélő speciális szolgáltatások, valamint a „menekülést”, teljes kikapcsolódást biztosító utazások iránt;
* a **biztonság igénye, a**  bizonytalan gazdasági helyzet, természeti katasztrófák, egészségügyi kockázat, politikai bizonytalanságok kerülése**;**
* a demográfiai változások, a fejlett országokban a népesség öregedése miatt arányaiban **a szenior utazók számának növekedése** és a szülők elfoglaltsága miatt növekedni fog az ún. „grand-travellers”, a nagyszülők az unokákkal piaci szegmens aránya;
* **digitalizáció fejlődése**, az új interaktív tartalmak, a felhasználók által generált tartalmak jelentősége (blogok, vlogok, véleményvezérek hatása);
* **az etika, a fenntarthatóság, a környezetvédelem, az emberi jogok, a demokrácia szerepének növekedése** a fogyasztói döntésekben;
* **klíma-, éghajlat-, időjárás változása,** az utazási céltól függően változik az utazások iránya, emelkedik a nyári szezonon kívüli utazások száma;
* **az árérzékenység növekedése** mind az üzleti, mind a szabadidős turizmusban**;**
* „azonnaliság kultúrájának” dominálása - **azonnali információ és azonnali szolgáltatás** **elvárásának igénye**;
* gazdasági prosperitás és **megfizethetőség növekvő szerepe**;
* **elérhetőség, megfelelő információ**, **összehasonlíthatóság fontossága,** lehetőségének biztosítása az utazás megszervezése, és megvalósítása érdekében;
* **események hatása** (a sporteseményektől egészen a természeti katasztrófákig) az utazási döntésekre**;**
* **a kulturális tőke növekvő súlya**, a kultúra szerepe a desztinációk fejlődésében;
* **globalizáció és verseny erősödése**, a gazdaságok és a kultúrák nyitottabbá válásával párhuzamosan nő az azonosságtudat, a helyi értékek szerepe.

Mindezeket figyelembe véve, bízva a turizmus megújulásában és fenntartható fellendülésében, úgy gondoljuk, hogy a XIII. kerület meglévő kedvező turisztikai adottságaival és kínálatával, valamint folyamatos termékfejlesztéssel és ismertségének további növelésével a jövőben egyre fontosabb szerepet tölthet be Budapest turisztikai kínálatában. Ennek érdekében az önkormányzat feladatának tekinti a turisztikabarát környezet fenntartását, működtetését. A városrész egyedi kulturális attrakcióinak és rekreációra, szabadidős tevékenységekre alkalmas lehetőségeinek komplex turisztikai csomaggá és élménnyé alakításával hosszabb távon akár az országos és nemzetközi keresletben is nagyobb jelentőséggel bírhat. Az önkormányzat célja, hogy a XIII. kerület gazdag kulturális vonzerejére és az ezt kiegészítő kínálatára építve a turisztikai kereslet célpontjává váljon, a turisztikai attrakciók a lehető legjobban szolgálják az itt lakók érdekeit, komfortérzetét, biztosítva az értékek megőrzését és a helyi turisztikai szolgáltatások és vállalkozások gazdasági fennmaradását és fejlődését. Az új turisztikai koncepció a helyzetelemzésre, a környezeti hatásokra, az eddigi munkára és eredményeire alapozva a jövőbeni irányvonalak kijelölését, az előttünk álló feladatokat határozza meg.

**Helyzetelemzés – a XIII. kerület általános bemutatása**

**Földrajzi elhelyezkedés, a kerület városrészei**

Budapest XIII. kerülete a főváros északi részén, a Duna bal partján fekszik. A kerület teljes egészében a pesti homoksíkságon terül el. Felszínét a Duna tevékenysége alakította ki, a föld mélye bővizű hőforrásokat rejt. A folyam az ország más területeivel is összeköti, egyúttal bekapcsolva a nemzetközi utasforgalomba - kereskedelembe is. Területe 11,33 km2. A kerületet északon a IV. kerülettől a Budapest–Esztergom- vasútvonal és (a Népszigeten) az Újpesti vasúti híd választja el. Keleten és délkeleten a XIV. kerülettel, a Bulcsú utca és a Nyugati tér között a VI. kerülettel határos. A választóvonal itt is a vasútnál húzódik, Budapest-Nyugati pályaudvartól, Rákosrendezőn át a Vasúttörténeti Parkig. Délen a Szent István körút és a Nyugati tér választja el a kerületet az V. kerülettől. A XIII. kerület nyugati határa a Duna, a folyam itteni szakaszának budai oldalán Budapest II. és III. kerülete terül el. Kerületrészek: Angyalföld, Göncz Árpád Városközpont, Újlipótváros, Vizafogó és a Népsziget déli része.

ANGYALFÖLD a kerület északkeleti részén fekvő, ma legnagyobb városrésze. Nevének német alakja (Engelsfeld) már az 1830-as években kiadott térképen is szerepelt, és eredetileg a Róbert Károly körút, váci vasútvonal, Újpest, Béke utca, Béke tér, Lehel utca által határolt területet jelölte. A területet nevezték még Napföldnek is. A mai Angyalföld rendkívül sokféle jellegű körzetből tevődik össze, igazán jelentőssé az iparosodás következtében, a 19. század legvégén, a 20. század elején vált. Megtalálhatóak itt a négy- és tízemeletes panelházak éppúgy, mint a családi házas övezetek vagy az új építésű lakóparkok. A hajdani ipari zónák a Váci út mentén mára szinte teljesen átalakultak. Irodaházak, kis- és nagykereskedelmi egységek, lakóparkok vették át az üzemcsarnokok helyét. A Dózsa György út, Szabolcs utca, Róbert Károly körút, Váci út négyszöget a 20. század elejéig teljes egészében katonai célra használták, innen származik a terület. Lőportárdűlő elnevezése. A terület ma Angyalföld része. A Lőportárdűlő területe még az 1960-as években is katonai objektumokat tartalmazott, azután az 1970-es években lakóövezetté vált a Lehel út és a Kassák Lajos utca közötti rész. A terület délnyugati részén, a Kassák Lajos és az Angyalföldi utca mentén a 20. század elején épült, leromlott állapotú két- és háromemeletes téglaépületek állnak. Középső részén a Tüzér utcai és a Gidófalvy utcai lakótelep tízemeletesei magasodnak, a Lehel utcától keletre elsősorban szolgáltató vállalkozások működnek, valamint itt működött a Szabolcs utcai Kórház is.

GÖNCZ ÁRPÁD VÁROSKÖZPONT a Váci út és a Róbert Károly körút kereszteződésében található. A Kerület szempontjából, a fő közlekedési útvonalak és a metrómegálló környezetében lévő területek kiemelt jelentőséggel bírnak, jelentős fővárosi alközpontnak számít. A városközpont (az elnevezés és definiálás szempontjából) egyben a Kerület legfiatalabb és jelenleg is kialakulóban lévő városrésze is. A nevét 2016. szeptember 27.-e óta viseli a József Attila-díjas író, műfordító és nem utolsó sorban politikus Göncz Árpád után, aki 1990 és 2000 között a Magyar Köztársaság elnöke volt.

ÚJLIPÓTVÁROS a kerület déli, Duna-parti városrésze, melyet 1950- ben csatoltak a XIII. kerülethez. Előtte Lipótvároshoz tartozott. Déli részén, Budapesten ritkaságszámba menő, egységes városnegyedet alkotnak az 5-6 emeletes, többségében az 1920-as és 30-as években emelt belső udvaros lakóházak. Itt található a Vígszínház és a Szent István park. Északi részén nagyobb a korszakok keveredése, áll itt század eleji bérház csakúgy, mint lakótelep. A 90-es években megjelentek a lakóparkok is a területen.

VIZAFOGÓ városrész a Dráva utca és a Meder utca közötti Duna parton húzódik. Ma leginkább lakótelepeiről ismert, azonban vannak régebbi épületek is a városrészben. Téglaépítésű, udvaros bérházak állnak a Váci úti irodaházak és a Vizafogó lakótelep második üteme között, a Dagály utca két oldalán pedig alacsonyabb társasházak sorakoznak a Népfürdő és az Esztergomi út között. Itt működik a Dagály gyógyfürdő és a Duna Aréna. A városrészben korábban több gyár és üzem is működött (pl. egykori Láng Gépgyár) azonban ezek területe az elmúlt időszakban jelentősen átalakult. A terület az utóbbi években rohamos fejlődésnek indult a lakópark építéseknek és a közterület rendezéseknek köszönhetően.

NÉPSZIGET déli része tartozik a kerülethez. A szigetet az északi (Újpesthez tartozó) végén 1858-ban töltéssel összekötötték a pesti parttal, így hozva létre a Téli kikötő mintegy 28,6 hektáros öblét. Az öböl egykor hajógyártás színtere volt, ma a horgászat és a vízi sportok szerelmesei is meghatározó elemei a sziget arculatának. Az Újpesti öböltől délre a kavicsbányászat eredményeként alakult ki a mesterséges FOKA-öböl.

**Társadalom**

A lakosság létszáma lassan eléri 120 ezer főt. A fővárosban ezzel városrészünk Budapesten a harmadik, az országban a nyolcadik legnépesebb közigazgatási egység. Az elmúlt évtizedben kicserélődött a lakosság egy része, s noha sokan élnek itt több évtizedes családi hagyományokat őrizve, ugyanakkor előszeretettel költöznek a XIII. kerületbe a családosok, fiatalok máshonnan is. Büszkék lehetünk arra, hogy a kerületben élők költözési szándékuk megfogalmazását követően mindenek előtt a városrészen belül keresnek új otthont, s sokan döntenek úgy, hogy új lakásuk vagy házuk is a XIII. kerületben lesz.

Az idősödés a XIII. kerületet sem kerüli el. Bár 2020-ban nálunk is emelkedett az öregségi index, de összességében megállapítható, hogy a kerületi demográfiai mutatók az országos átlagos tendenciánál kedvezőbbek, a lakosság száma növekszik, a koreloszlásban az idősebbek felé való eltolódás mértékét kedvezően befolyásolja a gyermeklakosság arányában történő növekedés. Annak köszönhetően, hogy a születések száma tartósan évi 1.100 fölé emelkedett és a kerületbe költözők között sok a fiatal, folyamatosan változik a lakosság korosztályos összetétele.

A munkahelyek száma több mint nyolcvanezer. A munkaképes korúak száma a XIII. kerületben 77.353 fő. Az álláskeresők száma a pandémia időszakát megelőzően folyamatosan csökkenő tendenciát mutatott, 2019. december 31-én 1.151 fő volt. A második legtöbb (30 000) kereskedelmi egység itt működik. A közel 100 civil szervezet mintegy 10 ezres tagsággal rendelkezik. Óvodába 3.307, általános iskolába 6.090, középiskolába 7.469 gyermek jár.

A kerületben több mint 74 ezer lakás van, ebből közel hatezer önkormányzati bérlakás. A kerület infrastruktúrája magas színvonalú. Teljesnek tekinthető a víz-, csatorna- és földgáz ellátottság. A kerületi lakások jelentős része bekapcsolódott a távhőszolgáltatásba. A kiépített távközlési hálózat kielégíti a kor igényeit

**Gazdasá****g**

A rendszerváltás komoly változásokat hozott a kerület és lakóinak életében is. Az 1980-as évek végén elkezdődött politikai, társadalmi átalakuláson túl a gazdasági rendszerváltás is lezajlott a kerületben. A Váci út nagyipari üzemeinek megszűnését részben a hagyományos iparágak nyolcvanas évektől kezdődő és egyre fokozódó válsága, piacvesztése, másrészt a 3-as metróvonal Újpest városközpontjáig történő megépítése okozta. A gyártelepek helyén szolgáltató-, iroda- és kereskedelmi vállalatok telepedtek meg. A XXI. század elejére a kerületben gyakorlatilag megszűnt az egy évszázadig meghatározó ipari tevékenység. Jelenleg a világ vezető cégei, bevásárlóközpontok, nemzetközi szintű autószalonok vannak jelen. A kerület a bútorkereskedelem központjává is vált, emellett nagy számmal vannak jelen a kereskedelmi bankok és biztosítók is. A korábban az ipari termelés fellegvárának számító Váci utat ma a főváros „irodabulvárjaként” emlegetik. A kerületben tevékenykedő vállalkozások méret-, és tőkeerő szempontjából egyaránt differenciáltak. A több mint 29000 regisztrált vállalkozás közel fele korlátolt felelősségű társaság. A betéti társaságok száma meghaladja az 5000-t, az egyéni vállalkozásoké a 9000-t. A 2434 db kiskereskedelmi üzlet jelentősebb része az élelmiszer- és ruházati ágazatokhoz köthető. A kerület gazdaságát mégis részben a multinacionális cégek jelenléte határozza meg. A kerületben működő vállalkozások a budapesti GDP-nek közel 10 százalékát adják, köztük jelentős a kiemelt adózók száma. A fővárosi irodaházak mintegy 25 %-a a kerületben épült fel. A városrészben jelentős az idegenforgalom is. A 3622 férőhelyen a vendégek száma meghaladja az évi kétszázezret.

A kerület arculatának, épített környezetének megújulása folytatódik, új házak, modern lakóparkok, korszerű irodaházak épülnek. A városrész jelentősen átalakult, a fejlődés dinamikussá vált, a beruházási kedv folyamatos maradt. Továbbra is közkedvelt befektetési terület a XIII. kerület. Jelenleg is több százezer m2 iroda, kereskedelmi, szolgáltató felület építése folyik, vagy áll előkészítés alatt. A kerület 70-80 ezer ember munkahelyének színtere. Az ingatlanpiac kedvező, újabb irodaházak épülnek, és jelen van a lakásépítkezési kedv. Kerületünk fenntartható fejlődési pályán van. Meghatározó a magántőke beruházása, a korszerű technológiák, berendezések telepítése, több száz új munkahely létesült. Az önkormányzat beruházásaira és szolgáltatásaira jellemző a magas szintű minőség, az igényesség, a környezettudatosság és a SMART szemlélet érvényre juttatása. Mindezek az önkormányzati vezetés következetes és tudatos fejlesztési stratégiájának köszönhetően hosszú távon biztosítják kerületünk dinamikus fejlődését, gyarapodását.

**Környezet**

A XIII. kerület városképe nagyon sokszínű; a lakótelepi városrészek mellett a kertvárosias, kevésbé sűrűn lakott részek, az ipari-logisztikai zónák, az örökségvédelmi értékekben gazdag területek egyaránt megtalálhatóak. A kerület területén sokféle hagyományos és korszerű városi funkció található. A tömbönkénti vizsgálat alapján a következő funkciókat különböztettük meg:

Lakófunkció: ebbe a funkciókörbe tartoznak azok a területek, amelyek többnyire lakóépületeket tartalmaznak, de kisebb nagyságrendben ezekben az épületekben, a földszinteken intézményi-, kereskedelmi-, szolgáltató funkciók is helyet kapnak. Ilyen területek jellemzően az Újlipótváros, a kerület lakótelepei, új építésű lakóterületek (pl. Marina part), valamint Angyalföld-kertváros (az egykori OTI-telep). A Béke utca és a Tatai út által határolt - rákosrendezői – térségben is nagyarányú a lakófunkció, de már sokkal cizelláltabb a terület, sok más funkció (főként gazdasági) ékelődik be a lakóterületek közé.

Üdülésre szolgáló területek: ebbe a kategóriába soroltuk a Népsziget déli részén található üdülőházas- és (vizi)sport funkciójú területet.

Kereskedelmi és szolgáltató funkció: ebbe a kategóriába tartoznak a nagyobb alapterületű kereskedelmi központok (pl. Tesco), bevásárlóközpontok (Duna Plaza), piacok (Lehel Csarnok, Budapesti Virágpiac), áruházak (RS Bútor Áruház) és a kisebb helyi üzletek (pl. Aldi), amelyek önálló épülettel rendelkeznek. De ilyen funkciójúak az irodaházak – nem csak az újak - (pl. Duna Tower, Capital Square), és a szállodák (Hotel Helia, Park Inn by Radisson – Madarász utca) is.

Gazdasági funkció: ide tartoznak a nagyobb üzemi területek (pl. volt LÁNG Gépgyár – Váci út; Porsche Hungária) illetve azok a régi ipari és üzemi területek, amelyeket ma már többnyire önálló vállalkozások bérelnek és telephelyként működnek (pl. a Petneházy utca és a Rozsnyay utca közötti területek, a Topolya és a Szent László utcai tömbök üzemi területei).

Intézményi funkció: ebbe a kategóriába tartoznak az oktatási-, és nevelési intézmények (óvodák, alap-, közép- és felsőfokú oktatás), az egészségügyi intézmények (bölcsődék, szakrendelők, kórházak), a kulturális intézmények (művelődési házak, színházak), valamint különböző közigazgatási létesítmények (rendőrség, polgármesteri hivatal, tűzoltóság, stb.). A kerületben több fővárosi és országos jelentőségű közigazgatási intézmény is található: pl. Államkincstár, Honvédelmi Minisztérium II. (Lehel utca).

Különleges területek: ebbe a kategóriába tartoznak a buszpályaudvarok (Újpest-Városkapu) valamint a honvédségi területek (raktárbázis).

Zöldterületek: ide tartoznak a parkok, közkertek (pl. Szent István park, József Attila tér, Jászai Mari tér, stb.), a Duna-part menti zöldterületek, a Rákos-patakot kísérő zöldterületi sáv, valamint a Népsziget egy része.

Sport és rekreációs funkció: a kerület több sportpályával (pl. Vasas, ELMŰ sportpálya déli irányú bővítése) és szabadidőközponttal (pl. Angyalföldi Sportközpont, Honvéd SC sporttelep), uszodával (pl. Hotel Helia szálloda uszodája, Duna Aréna) és fürdővel (Dagály strandfürdő) is rendelkezik.

A városrészt egyedi környezeti adottságok jellemzik. A Duna jelenléte például mind a társadalmi, mind a gazdasági, mind a környezeti jólét szempontjából kiaknázandó fejlesztési potenciált jelent. A folyót a kerület életébe szervesen integráló szemléletmód, a magas életminőség és a tudatos életvezetés feltételeit széles körök számára biztosítani kívánó lakóhely-idea szerves része, mely oda-vissza relációban van a gazdasági élet élénkítésével. Mindezekre tekintettel a Duna széles palettájú vállalkozási potenciált adó mivoltával, l’art pour l’art élvezetet nyújtó adottságaival értékes környezeti kincset jelent: turisztikai szempontból is meghatározó jelentőséggel bír, hogy Európa második leghosszabb folyója a kerület partjait is mossa. A terület fekvéséből és a Duna jelenlétéből adódóan magas az árvízi és a belvízi veszélyeztetettség.

Fontos megemlíteni az országosan is védelem alatt álló természeti értékeket. A kerület termál- és gyógyvízkincsben, valamint karsztvíz-készletben gazdag. Környezeti szempontból negatívumnak számít a viszonylag magas zaj- és légszennyezettség a Róbert Károly körút, a Váci út, Nyugati pályaudvar, az Árpád-híd térségében.

**Történelmi áttekintés**

Büszkék vagyunk múltunkra: a vaskori aranyleletekre, a római kori erődítményükre, a királyválasztó Rákos mezejére. Történelmünk, gyökereink egészen a vaskorba nyúlnak vissza. Az Angyalföldön talált, i.e. VIII. századból származó két aranylelet bizonyítja, hogy már a legrégibb időkben éltek emberek ezen a tájon. A közelben átkelésre alkalmas rév volt, s a bővizű Rákos-patak és környéke vonzotta a letelepedni vágyókat. A rómaiak Transaquincum nevű erődítménye is a kerületben állt, szemben Aquincum katonavárosával. A négyszögletes, egyholdnyi területű, vastag fallal körülvett várszerű építmény vigyázta a túlparton elterülő várost. Árpád és a honfoglaló fejedelmek népükkel Rákos mezején ütöttek tábort, majd a megyeri révnél keltek át a Dunán. A későbbi századokban a terület előbb királyi, majd egyházi földbirtok volt. A hosszú ideig a városrészhez tartozó Margitsziget mai nevét IV. Béla királyunk lányáról kapta. Már a XIII. század elejétől éltek településünkön. A Jenő nevű faluban révészek, hajósok és halászok laktak. A középkorban Új-Jenő települést temploma miatt Mindszentnek is hívták. A Szent Lászlóként is említett falu eredeti neve Besenyő volt. A kerület részeként ma is ismert Vizafogó lakói révészek és halászok voltak. A patak menti Rákosmező a szabad ég alatt zajló országos gyűlésekről híres. 1277-től a mohácsi vészig számosat tartottak itt, a mindenkori városhatártól északra elterülő hatalmas, füves térségen.

A közel 150 éves török hódoltság alatt még álltak középkori településeink, ám a császári seregek közeledtének hírére a törökök ezeket is felgyújtották és lerombolták. Az egykori falvak épületeinek és templomainak köveit elhordták. Az I. Lipót 1703-ban írt kiváltságlevelében említett Szentlászló-puszta esetében is ez történt. A XVIII. század korabeli térképei már városi kerteket, majorságokat jelölnek ezen a területen. Angyalföld elnevezésének legbizonyíthatóbb magyarázata is innen ered. A Dél-Tirolból betelepült Stefan Eng(e)l az 1770-es évek terézvárosi kültelki összeírásaiban már régi szőlőbirtokosként szerepelt. Az Engelsfeldnek nevezett terület tükörfordítása lehet Angyalföld. A XVII-XVIII. század emléke az Ördögmalom, mely sokszori átépítés után maradt fenn egészen az 1960-as évekig.

A kiegyezés meghozta a Váci út benépesülését. Mindkét oldalán a kerteket gyárak és nagyüzemek váltották fel, egyúttal megindult a bérkaszárnyák építése is. Angyalföld a XX. század első felére a főváros, egyben az ország ipari fellegvárává vált, s az is maradt az 1980-as évek végéig. 1930-ban a főváros közigazgatása átszervezéseként az V. kerületi Vizafogó, Kikötő-dűlő és Népsziget, a VI. kerületi Lőportár-dűlő, Erdő telkek, Felsőbikarét és Angyalföld (Napföld) átadásával jött létre a XIII. kerület. Ezt követően az 1938-ban Magdolnavárosnak nevezett kerületben elöljáróság kezdte meg működését. A városrészhez 1950. január 1-jétől csatlakozott a két világháború között kiépült modern Újlipótváros, valamint a Margitsziget, utóbbi 2013 nyarán, jogszabállyal történt elvételéig.

**Helyzetelemzés - a kerület turisztikai helyzetének külső-, belső tényezői**

**Külső környezet**

A Nemzeti Turizmusfejlesztési Stratégia 2030 (továbbiakban: NTF Stratégia) meghatározza azt a keretrendszert, amelyben a következő időszakban az állam és a piac közösen gondolkodik Magyarország turizmusának jövőjéről, egyúttal nagyobb hangsúlyt helyez az állami turizmusirányítás új szemléletére, irányára. A turisztikai fejlesztések fókuszát az egyedi attrakciókról a turisztikai térségekre helyezi át. A Stratégia célrendszerét, küldetését egy mondatban fejezi ki: „Azért dolgozunk, hogy megoszthassuk Magyarország iránti szeretetünket.”

A NTF Stratégia 2030 további célja, hogy a magyar turizmus GDP-hez való közvetlen és közvetett hozzájárulása a jelenlegi 13-ról 16 százalékra növekedjen 2030-ra, ezáltal „Magyarország 19 helyet lépjen előre a turizmus nemzetközi versenyképességi listáján”. Emellett elérendő célként határozza meg, hogy 2030-ra a kereskedelmi szálláshelyeken megduplázódjon a vendégéjszakák száma, a fejlesztéseknek köszönhetően 1000 szállás- és vendéglátóhely újuljon meg, és a Magyar Turisztikai Ügynökség részvételével 500 projekt valósuljon meg.

Az NTF Stratégia célrendszere:

* Kisfaludy Turisztikai Fejlesztési Program
* Stratégiai márkakommunikáció, célzott marketingkommunikációs kampányaktivitás és értékesítés
* Elhivatott szakemberek, visszahívó vendégszeretet
* Megbízható adatok, mérhető teljesítmény
* Transzparens, kiszámítható szabályozás és ösztönzés
* Iránymutatás és együttműködés
* Identitás és kötődés

Az NTF Stratégia horizontális beavatkozási területei:

* Együtt-élő turizmus
* Családbarát turizmus
* Hozzáférhető turizmus
* Érthető turizmus
* Digitális turizmus

A turisztikai térségek fejlesztésének állami feladatairól szóló 2016. évi CLVI. törvény (továbbiakban: 2016. évi CLVI. törvény) kimondja, hogy a turisztikai fejlesztések tervezésének alapegysége a desztináció. Ebben az értelemben a desztináció jelentése: olyan földrajzi célterület (település, régió vagy ország), amely rendelkezik mindazon turisztikai szolgáltatásokkal, amelyek a turisták igényeinek kielégítéséhez szükségesek. Az új turizmusfejlesztési törvény lényege, hogy a fejlesztések tervezése területi egységekben történjen: ne pontszerű attrakciókban, hanem komplex kínálatfejlesztésben gondolkozzanak az úti célok, abból kiindulva, hogy egy adott térség természeti kincsei, épített öröksége, rendezvényei, gasztronómiája és turisztikai infrastruktúrája nem külön-külön, hanem egyben jelentenek vonzerőt a turisták számára.

A jogszabály értelmében a magyar állam a 2016. évi CLVI. törvényben meghatározott desztináció-fejlesztési feladatokat a Magyar Turisztikai Ügynökség Zrt. (MTÜ) útján látja el. A turisztika területén, az attrakciófejlesztés terén megállapítható, hogy az állam jelentős befolyással bír, ugyanakkor vannak piaci alapon működő attrakciók.

Budapest, mint Magyarország legjelentősebb turisztikai desztinációja, kiemelkedő turisztikai adottságokkal rendelkezik: fekvése, építészeti értékei, fürdő kultúrája, kulturális rendezvényei, természeti adottságai és gasztronómiája révén nemzetközi viszonylatban is különleges és egyedi élményeket nyújt az idelátogatók számára. Elsősorban ennek köszönhető, hogy a főváros, ha minimális mértékben is, de növelni tudta a belföldi és külföldi vendégérkezéseinek és az eltöltött vendégéjszakáinak számát, és a kereskedelmi szálláshelyek szobakapacitása szintén emelkedett.

Budapest súlyát jelzi, hogy a 2019. évi időszakban a kereskedelmi szálláshelyek összes bruttó szállás díj árbevétele megközelítette a 90 milliárd Ft-ot (+9,0%) Budapesten. A budapesti szállodák szobakapacitás-kihasználtsága elérte a 80%-ot (+2,6% a 2018. év azonos időszakához képest), ezen belül is a legkeresettebb szállástípus a gyógy-szállodáké, ahol a foglaltság meghaladta a 88%-ot — ugyanez az adat az év első hét hónapjára vetítve a szállodáknál 73,4%, a gyógy-szállodáknál 76,4%.

A Budapesti Fesztivál- és Turisztikai Központ (BFTK) Budapest Főváros hivatalos turisztikai, kulturális és ezen szegmensek marketing szervezete. Budapest desztináció hivatalos és stratégiai menedzsmentszervezeteként koordinálja a Fővárosi Turisztikai Kerekasztal működését. Érdekegyeztetést folytat a döntéshozók – a kormány, a főváros, a kerületek –, valamint a kiemelt projektgazdák és a turisztikai szakmai szereplők között. Stratégiai partnerséget ápol a nemzeti turizmusirányítással és az országos marketing szervezettel, valamint a szakmai szervezetekkel. (Kerületünk is csatlakozott a Kerekasztal munkájához.) A kedvező vendégforgalmi adatok, a meglévő vonzerők ‐ adottságok, valamint a turizmusnak a fővárosi gazdaságban betöltött szerepe láttán a fővárosi önkormányzat részéről további fejlesztésekre és beavatkozásokra van szükség a meglévő pozíciók megtartása és javítása érdekében. Bár a Fővárosi Turisztikai koncepció még nem készült el, a fővárosi közgyűlés a Budapest 2030. hosszú távú városfejlesztési koncepciójában a nemzetközi folyamatokat figyelembe véve határozza meg a fejlesztési szükségleteket és feladatokat, a megvalósítás lehetséges eszközeit.

A főváros hosszú távú fejlesztési koncepciójában alábbiakban felsorolt trendek azon azokat a nemzetközi folyamatokat mutatják be, amelyek erősítik vagy veszélyeztetik Budapest meglévő pozícióit, amelyeket koncepciónk során nekünk is figyelembe kell vennünk:

* a desztinációk közötti egyre kiélezettebb verseny;
* növekszik a kereslet az európai városlátogatások, az ún.„city break”utazások iránt;
* a desztinációk egyre könnyebben és gyorsabban elérhetőek, növekszik a gyakoribb és rövidebb utazások száma;
* a versenyt az dönti el, hogy mely desztináció tudja színesebben, egyedibben, figyelemfelkeltőbben megfogalmazni (pozícionálni) magát a fogyasztók tudatában;
* ma már minden valamirevaló desztináció nyújt gyógy‐  és wellness, kulturális, bor‐  és gasztronómiai, valamint aktív időtöltést lehetővé tevő  szolgáltatásokat, tehát a komplex kínálat ma már nem elég: erősödik az egyedi, speciális termékek szerepe.

A Budapesti Fesztivál és Turisztikai Központ 2018. évi állásfoglalásában felhívja a figyelmet arra is, hogy a dinamikus turizmusfejlődés számos előnye mellett olyan problémákat is generál Budapesten, mint például az Airbnb rövidtávú lakásbérlés, lakáskiadás negatív hatása a lakókörnyezetre, a bulinegyed túlhasználatából adódó folyamatos konfliktusok, a turisztikai csomópontok megközelítésének nehézségei, a turistaszezonban növekvő repülőgép forgalom okozta fokozódó zajterhelés, az e-rollerek problémája, vagy a növekvő turistabuszok környezetterhelése, parkolási problémái. Ezek a problémák önmagukban nehezen kezelhetők, komplex városfejlesztési elképzelések mentén közösen lehet optimális megoldásokat találni rájuk. Az egyes gócpontok kezelése mellett szükséges a Budapestre irányuló turisztikai kereslet térbeli és időbeli szétterítése, attrakciók megvalósítása a belvároson kívül és a szezon-hosszabbító rendezvények támogatása. Érdemes figyelembe venni más országok, városok (például Barcelona vagy Dubrovnik) hasonló problémáit, és a nemzetközi jó gyakorlatok, best practice meghonosításával, hazai gyakorlatba való átültetésével megelőzni, illetve időben beavatkozva megoldást, válaszokat találni ezekre a kihívásokra.

**Belső környezet**

Ahogy a bevezető részben említettük, a turizmus komplex szolgáltatások halmaza és így az élet minden területével összefüggésben áll. Valljuk, hogy a városrészünkben található turisztikai attrakciók nemcsak a külföldről érkezőknek, a belföldi látogatóknak fontosak, hanem a kerületi lakosoknak és az itt dolgozóknak is. A turizmus gyorsítja a gazdaság növekedését, növeli a bevételeket és hat a tőkebefektetésekre is. Emellett fontos munkahelyteremtő ágazat. Az idegenforgalom folyton újabb igényeket gerjesztő (multiplikátor) hatású, és a természeti és kulturális közeget is megváltoztatja.

A turisztikai termékek sajátossága, hogy az idegenforgalmi vállalkozások csak részben képesek azt előállítani. A turista nem magáért a szállodai szolgáltatásért indul útnak, hanem más desztinációs faktort is figyelembe vesz. A turisták számának növekedése növeli a lakosság és az önkormányzat tőkeerejét, hozzájárul a lakosság életminőségének javításához.

A fentiekre tekintettel a kerület turisztikai potenciáljainak fejlesztését tudatosan, koordinált munka eredményeként határoztuk meg a Budapest Főváros XIII. Kerületi Önkormányzat Hosszú távú fejlesztési Koncepció, Integrált Településfejlesztési Stratégia, a Lendületben 2.0 ciklusprogram, az AngyalZöld 3.0 Stratégia és program, a Klíma Stratégia, az Intelligens Kerület Koncepció, a Smart 13. Akcióterv célkitűzései között.

A jövőkép és az átfogó célok a kerület hosszú távú koncepciójában fogalmazódnak meg, s gyakorlatilag a 2033-ig tartó időszakra jelölnek meg célállapotot és fejlesztési irányokat. Az önkormányzat Integrált Településfejlesztési Stratégiája a kerület középtávú, stratégiai szemléletű, megvalósítás orientált fejlesztésének legfontosabb irányait és beavatkozásait jelöli ki. Az integrált városfejlesztés legfőbb célja a helyben lakó, dolgozó, tanuló, ide látogató emberek valós szükségleteinek, igényeinek lehető legmagasabb színvonalon történő kielégítése, ezáltal az életminőségük javítása.

**A Lendületben 2.0 ciklusprogramban megerősítésre került, hogy az önkormányzat számára továbbra is elsődleges a kerületben élők szolgálata, a felelős gondolkodás, az értékteremtés, a hagyományok megóvása és eredményeink további fejlesztése, a SMART szemléletmód érvényre juttatása.** A program alábbi fejezeteiben meghatározott feladatok kapcsolódnak a jelen koncepcióhoz: Fejlődés és értékőrzés, Okos kerület, Sokszínű lokálpatriotizmus, Sportosan – egészségesen, Zöld és tiszta közterületek, Harmóniában a környezettel.

Míg az AngyalZÖLD 3.0 közterület-, és zöldhálózat-fejlesztési programterv kiemelt célja a kerület zöldhálózatának és közterületi rendszerének színvonalas fenntartása, a létrehozott értékek megőrzése, a klímavédelem, az ökologikus zöldfelület-gazdálkodás, addig a smart city fejlesztés lényege **a környezet terhelésének csökkentése, ezzel a fenntartható növekedéshez való hozzájárulás, az egyenrangú partnerségen alapuló helyi ökoszisztéma működtetése.**

**A kerület turisztikai helyzetéhez kapcsolódó fontosabb mutatók kínálati oldalról**

Szálláshelyek a XIII. kerületben

A XIII. kerület mind területét, mind lakosságszámát tekintve jelentős, egy nagyobb vidéki városhoz mérhető. Ugyanakkor a főváros belső kerületeiben koncentrálódó jelentős szálláshely kapacitáshoz képest a XIII. kerületben viszonylag alacsonyabb a szálláshely-kapacitás. A szálláshelyeket két nagy csoportba oszthatjuk: a kereskedelmi és a magán szálláshelyekre. A kereskedelmi szálláshelyek közé tartoznak a szállodák, a panziók, a kempingek, az üdülőházak, az ifjúsági szállók és a turistaszállók. A magánszálláshelyek olyan magántulajdonban lévő ingatlanok, amelyeket idegenforgalmi céllal hasznosítanak.

Szálláshelyek (férőhelyek) számának alakulása a kerületünkben:

|  |  |  |  |  |  |  |
| --- | --- | --- | --- | --- | --- | --- |
|  | 2015. év | 2016. év | 2017. év | 2018. év | 2019. év | 2020. év |
| *Közösségi szálláshely* | 5 | 6 | 8 | 9 | 9 | 6 |
| *Panzió* | 1 | 1 | 1 | 1 | 1 | 1 |
| *Szálloda* | 10 | 9 | 9 | 9 | 9 | 7 |

*1. számú tábla, forrás: saját nyilvántartás*

Kiemelkedő jelentőségű a Hotel Hélia, az NH és a Park Inn By Radisson Hotel, Corner Hotel Angyalföld (saját).

|  |  |  |  |  |  |
| --- | --- | --- | --- | --- | --- |
| *Egyéb szálláshelyek* | 2014. év | 2015. év | 2016. év | 2017. év | 2018. év |
| *Egyéb szálláshelyek száma* | 236 | 248 | 330 | 438 | 556 |
| *Egyéb szálláshelyek férőhelyeinek száma* | 504 | 734 | 953 | 1.139 | 1.456 |

*2. számú tábla, forrás: saját nyilvántartás*

A szálláshelyek vonatkozásában – az azonos nyilvántartási rendszernek köszönhetően - 2018-ig jól összehasonlíthatók az adatok, a növekvő tendencia jól megfigyelhető. A 2014. évi bázis adathoz képest, az egyéb szálláshelyek száma több, mint kétszeresére, még az egyéb szálláshelyek férőhelyeinek száma majdnem háromszorosára nőtt. 2019. évben jogszabályváltozás miatt az egyéb szálláshely mellett egy „új” szálláshely típus is bevezetésre került: a magánszálláshely.

Magánszálláshely esetén az üzemeltető magánszemély vagy egyéni vállalkozó, míg az egyéb szálláshely esetén az üzemeltető nem magánszemély vagy nem egyéni vállalkozó (vagyis elsősorban gazdasági társaságok üzemeltetik az egyéb szálláshely típusú szálláshelyet).

A 2019. évre vonatkozó kapacitás-, és vendégforgalmi adatok a jogszabályi változás miatt nem összevethetőek a korábbi évekkel, már külön bontásban szerepelnek az egyéb szálláshelyre, illetve a magánszálláshelyre vonatkozó kapacitás-, és vendégforgalmi adatokkal.

|  |  |  |  |
| --- | --- | --- | --- |
| **Szállástípus** | **Nyilvántartásban szereplő** | | |
| **szálláshelyek** | **szobák** | **férőhelyek** |
| **Magánszálláshely** (üzemeltető: magánszemély / egyéni vállalkozó) | 431 | 679 | 1.574 |
| **Egyéb szálláshely** (üzemeltető: nem magánszemély / nem egyéni vállalkozó) | 214 | 406 | 748 |

*3. számú tábla, forrás: saját nyilvántartás (2019. december 31.)*

2020. június 13. napján nyilvántartásunkban 86 db egyéb szálláshely, és 456 db magánszálláshely szerepelt.

Vendéglátóhelyek száma, 2016-2020.

|  |  |  |  |  |  |
| --- | --- | --- | --- | --- | --- |
| **tevékenység jellege** | **2016.12.31** | **2017.12.31** | **2018.12.31** | **2019.12.31** | **2020.09.15.** |
| kiskereskedelem | 3599 | 3377 | 3193 | 3217 | 3256 |
| vendéglátás | 366 | 395 | 426 | 448 | 461 |

*4. számú tábla, forrás: saját nyilvántartás (2020. szeptember 15.)*

**Attrakciók, turisztikai termékek a XIII. kerületben**

Budapest Főváros XIII. Kerület sokszínű, gazdag múlttal és jelennel rendelkező városrész. Nincs még egy olyan kerület Budapesten, ahol ennyi szökőkút, csobogó, talajvízzel öntözött, multifunkcionális zöldterület, park, emléktáblával megjelölt lokalitás, köztéri szobor lenne. Önkormányzatunk a helyi kulturális, tudományos, művészeti és egyéb területek „nagyjainak” emlékét, a városrész épített és természeti értékeit hűen őrzi. Színvonalas, és sokéves hagyományokra visszatekintő rendezvényei a helyi kultúra sokszínűségét, gazdagságát képviselik. A kerület rendkívül gazdag szabadidős és sport rendezvények megrendezésére alkalmas kulturális-művelődési központokban, sportpályákban.

Az önkormányzat feladatának tekinti, hogy ápolja az emlékét azoknak a személyeknek, akik valamennyiünk számára példát mutatnak. Elismert művészeknek, tudósoknak, sportolóknak, emléktáblát, emlékkövet és szobrot állítunk, közterületeket nevezünk el róluk. Így ismerjük el kiemelkedő teljesítményüket, egykori munkásságukat. Pl. szobrot állítottunk Radnóti Miklósnak, Papp Lászlónak, Göncz Árpádnak, Tom Lantosnak, Rába Györgynek és Illovszky Rudolfnak, a világégések emlékére, mementóként felállítottuk a Világháborús emlékművet.

A vonzerők kiemelt szerepet töltenek be a turizmusban. A turisták elsődlegesen vonzerőket keresnek, látványosságok nélkül a szolgáltatások és létesítmények nem érdekesek a látogatók számára. Az utazók egyre tájékozottabbak és egyre magasabb minőségű szolgáltatásokat igényelnek. A fogyasztói igények, piaci trendek gyors változása folyamatos odafigyelést és gyors reagálást igényel.

A helyi kínálat szempontjából két erős pillérre lehet építkezni: ezek a kultúra és a szabadidő eltöltésének területei. A XIII. kerületi építészeti, városképi elemek, a helyi látnivalók, programok és rendezvények mind-mind erősítik a kultúra pillért. A sokoldalú, változatos tartalommal bíró desztináció szinte minden korosztálynak kielégíti az igényeit.

Kulturális turizmus/rendezvényturizmus

Kerületünk történelmi múltja és az épített környezet adottságai, valamint hagyományosnak tekinthető kulturális rendezvényeink lehetővé teszik a kulturális-, és kapcsolódóan a vallási és örökségi turizmusban rejlő lehetőségek kihasználását. A helyi programok tartalmilag és minőségileg megfelelnek a főbb turisztikai célcsoportok igényeinek. Városrészünk kulturális programjából népszerűségét, a bel-, és külföldi látogatók számát tekintve kiemelkedik a Pozsonyi Piknik, amely tízezres nagyságrendű látogató tömeget vonz évről évre növekvő számban. Mind népszerűbbek a Nyáresti Koncertek a Szent István Parkban címmel megrendezett zenei sorozat előadásai, erőteljesen növekszik az Angyalföldi Utcazenei Fesztivál közönsége, és a fővárosi kulturális programban is előkelő helyet foglal el az évről-évre megrendezett Angyalfolki Utcabál, a Szent Mihály Napi Búcsú.

A színvonalas kulturális- és művészeti élet és az azzal részben összefüggő eseményturizmus szerepet játszik a turizmus területén is. Népszerűek és keresettek a városrész művelődési központjainak kulturális programjai. Sorukból az elmúlt években kiemelkedett a RaM - Radnóti Miklós Művelődési Központ, amely a MagyaRock Hírességek Csarnoka - Rockmúzeum elnevezésű kiállítóterével, illetve az Experidance Táncszínház előadásaival a környező országokban is hírnévre tett szert.

A XIII. Kerületi Közszolgáltató Zrt. honlapján megtalálható egy olyan funkció, amely alapján az érdeklődők megtekinthetik az összes aktuális kulturális, közművelődési-és sport programot.

Aktív turizmus

A kerületi köztereken kialakított rekreációs területek, sportparki elemek a pihenés és a kikapcsolódás mellett a legkülönfélébb sportágak gyakorlásához nyújtanak lehetőséget. Rendkívül népszerűvé váltak a különböző közparkokban kialakított testedző terek, egyre nő a futás és a kerékpározás, mint kikapcsolódási lehetőség iránt elkötelezett helyi lakosok és turisták száma. Ennek megfelelően az elmúlt években jelentős fejlődésen ment keresztül a kerékpárosokat kiszolgáló szervízhálózat, a kerékpársávok behálózzák az egész városrészt, a reggeli és esti órákban a sportolni szerető emberek tömegesen használják a Rákos patak partján kialakított futópályát. Mind népszerűbb a Népszigeten található, az evezést, kenuzást és kajakozást lehetővé tevő vállalkozások kínálata. A szabadidő aktív eltöltésének növekvő lehetősége a mozgás és az egészségmegőrzés iránti igény megjelenését erősíti és elégíti ki. Tapasztaltuk, hogy előtérbe került az élmény keresése, ami egyre nagyobb vonzerőt jelent az itt élő, és a turizmus keretében hozzánk látogató emberekre.

Vallási turizmus

Gazdag történelmi, építészeti és vallási emlékeink erősítik a vallási turizmus helyi kínálatát. A kerület vallási sokszínűségét mutatják az itt található, műemléki védettséget élvező római katolikus, evangélikus és református templomok és a Hegedüs Gyula utcai zsinagóga.

Sportturizmus

A kerületben működő, népszerű országos sportegyesületek mellett (Vasas SC és Budapesti Honvéd SE) a Közszolgáltató Zrt. SKult13 Divíziójának közreműködésével szerveződnek a szélesebb körű, nagyobb tömeget vonzó sportrendezvények, sportintézményeink a hazai és nemzetközi versenyek kedvelt helyszínei. A Vasas labdarúgó szakosztályának közelmúltban átadott új létesítménye, az Illovszky Rudolf Stadion kétségtelenül növekvő látogatói létszámot generálhat az együttes és vendégeinek mérkőzésein, sportrendezvényein. A Rozsnyai úti Sport Csarnok – vívó bajnokság színtere, a Duna Aréna úszóversenyek, vízilabda mérkőzések kedvelt helyszíne.

A nemzetközi vívószövetség (FIE) évek óta nálunk tartja az edzőképzését, ami alkalmával hónapokra érkeznek hozzánk a világ összes részéből sportemberek. A Corner Hotel Angyalföld ezen kívül fogad versenyre és edzőtáborozásra érkező külföldi sportolókat.

Hivatásturizmus

A MICE turizmus Budapesten elsősorban a belvárosi helyszíneken koncentrálódik. A XIII. kerületben a fővárosba irányuló konferencia-, incentive, üzleti és rendezvényturizmusból csak kis mértékben részesedik, a nagy, nemzetközi rendezvényeket legtöbbször a belvárosban nagy szállodáiban, konferencia termeiben rendezik. A kerületben található rendezvényhelyszínek és kapacitások – a szállodákat kivéve – inkább a kisebb események szervezésére adnak lehetőséget: jellemzően hazai szakmai és tudományos szervezetek, cégek veszik igénybe ezeket a helyszíneket.

Testvérvárosi turizmus

A testvérvárosi kapcsolatokban a kultúra, az oktatás és a sport az együttműködés fő színterei. A programokban a résztvevők köre az iskoláskorútól a nyugdíjas korig terjedt. A Kerületi Napok rendezvényeinek állandó meghívott vendégei a testvérvárosi küldöttségek képviselői. Díszpolgári avató ünnepséghez kötődően ünnepeljük meg egy-egy településsel kötött együttműködési megállapodásaink kerek évfordulóit. A Szenior Olimpia népszerű formája az együttműködésnek. Az évenként változó helyszínen (Kassa-Délváros, Varso-Ochota, Bécs-Floridsdorf, Eszék, és a XIII. kerület) megrendezett programon a „szépkorúak” öt sportágban (általában úszás, asztalitenisz, tenisz, bowling, darts) mérik össze tudásukat, felkészültségüket.

Turisztikai marketing tevékenység

A marketing tevékenység közvetlen célja a kerületről szóló ismeretek átadása, tájékoztatás, az attrakciók népszerűsítése. Közvetett célja a XIII. kerületi imázs növelése, a helyi identitás, a MI tudat, az egészséges hagyományőrzés és lokálpatriotizmus erősítése. Egyre inkább teret nyer az internet és az okos eszközök használata mind az információgyűjtésben, tájékozódásban, mind pedig az utazások megszervezésében. A korábban megszokottól teljesen eltérő, új technológiák jelennek meg, az interaktivitás a mindennapi élet része.

A kommunikációs csatornák, a megfelelő marketing eszközök az egyes cél- és korcsoportok figyelembevételével kerülnek kiválasztásra. A hagyományos marketing megoldások között alkalmazásra kerülnek a kiadványok, PR cikkek, televíziós megjelenések, citylight plakátok, promóciós ajándékok. Alkalmazzuk a rövid imázsfilmek eszközét is. Az online eszközök területén folyamatosan frissül a honlapunk és a közösségi oldalunk is. Kifejlesztettük a KerületiApp mobil applikációt, mely több területre kiterjedő, mind a turisták, mind a kerületi állampolgárok szempontjából hasznos alkalmazás.

Mint minden más területen, a turizmus területén is szükség van a helyi lakosság bevonására, orientálására, aktivizálására. Tudjuk, hogy a sikeresség feltétele a helyi lakosság pozitív, barátságos viselkedése a turistákkal/látogatókkal szemben. Fontos elem a helyi közösséggel való találkozás lehetőségének megteremtése, erősítése. Továbbá a fenntartható fejlesztés elképzelhetetlen a helyi lakosság, civil szervezetek nélkül. Az online előretörése ellenére továbbra is szükség van a papír alapú tájékoztatásra a kiadványok és üzenetek körében.

A XIII. kerület turisztikai kínálatának számbavételéhez összeállítottuk a kerület Vonzerőleltárát, amely a kerület turisztikai kínálatának elemeit sorolja fel turisztikai motivációk szerint. A helyi vonzerők listáját az 1. számú melléklet mutatja be.

**A kerület turisztikai helyzetéhez kapcsolódó fontosabb mutatók keresleti oldalról**

Egy turisztikai terület keresletét leggyakrabban a kereskedelmi szálláshelyeken realizálódó vendégforgalmi adataival, az idegenforgalmi adóbevétel nagyságával szokás jellemezni. A kínálati oldal elemzésekor már jeleztük, hogy egy jogszabályi változás miatt a korábban jól összehasonlítható vendégforgalmi adatok 2019-ben már nem álltak a rendelkezésünkre, ezért az anyagban követett gyakorlatnak megfelelően két táblázatban mutatjuk be ezt az elemzésünket.

|  |  |  |  |  |  |
| --- | --- | --- | --- | --- | --- |
| Vendégforgalmi adatok | 2014. év | 2015. év | 2016. év | 2017. év | 2018. év |
| *Vendégek száma* | 10.493 | 15.962 | 22.508 | 35.115 | 49.750 |
| *Vendégéjszakák száma* | 35.081 | 53.179 | 78.833 | 120.985 | 166.160 |
| *Külföldi vendégek száma* | 7.405 | 11.230 | 17.501 | 26.760 | 39.289 |
| *Külföldi vendégek által eltöltött vendégéjszaka* | 25.858 | 36.147 | 62.211 | 96.081 | 137.444 |

*4. számú tábla, forrás: saját nyilvántartás*


2019-ben a számok az alábbiak szerint alakultak:

|  |  |  |  |  |  |  |
| --- | --- | --- | --- | --- | --- | --- |
| Szállástípus | Érkezett vendégek száma | | | Vendégéjszakák száma | | |
| külföldi | belföldi | összesen | külföldi | belföldi | összesen |
| Magánszálláshely (üzemeltető: magánszemély / egyéni vállalkozó) | 39.861 | 7.256 | 47.117 | 136.702 | 21.285 | 157.987 |
| Egyéb szálláshely (üzemeltető: nem magánszemély / nem egyéni vállalkozó) | 12.974 | 4.281 | 17.255 | 42.824 | 10.867 | 53.691 |

*5. számú tábla, forrás: saját nyilvántartás (2019. december 31. )*

A lakásokban működő szálláshelyek vendégeitől beszedett idegenforgalmi adót kerületünkben a helyi adókról szóló 1990. évi C. törvény (Htv.) felhatalmazása alapján az idegenforgalmi adóról szóló 31/2010. (XII. 22.) Budapest Főváros XIII. Kerületi Önkormányzati rendelet szabályozza.

Idegenforgalmi adókötelezettség terheli azt a magánszemélyt, aki nem állandó lakosként az önkormányzat illetékességi területén legalább egy vendégéjszakát eltölt. Az adó alapja a megkezdett vendégéjszakára eső szállásdíj, az adó mértéke a szállásdíj 4%-a.

Kereskedelmi szálláshelyek szállásdíj-bevételei Budapest kerületeiben, 2017.

*6. számú tábla, forrás: KSH Tájékoztatási adatbázis.*

*A diagramon csak a 100 m Ft feletti szállásdíj-bevételt realizáló kerületek szerepelnek.*

A rendelkezésre álló 2017. évi adatokat összehasonlítva Budapest más kerületeivel a XIII. kerület a szállásdíj-bevételek alapján a turisztikailag legnépszerűbb, legfrekventáltabb kerületek között a negyedik helyet foglalta el a rangsorban.

A Gazdaságvédelmi Akcióterv keretében a koronavírus-járvány gazdasági hatásainak mérséklése érdekében szükséges adózási könnyítésekről szóló 140/2020. (IV. 21.) Korm. rendelet 5. §-a alapján az e rendelkezés hatálybalépésétől 2020. december 31-ig terjedő időszakban eltöltött vendégéjszaka utáni idegenforgalmi adót az adó alanyának nem kell megfizetnie, az adó beszedésére kötelezettnek nem kell beszednie, befizetnie. A megállapított, de be nem szedett adót azonban be kell vallania az adóhatósághoz. Nem kell bevallani a megállapított adót, ha annak összege nulla.

A Magyarország 2020. évi központi költségvetéséről szóló 2019. évi LXXI. törvény módosításáról szóló 2020. évi LX. törvény 10. §-a értelmében a Kvtv. 3. melléklet I. Működési célú támogatások 10. Önkormányzati elszámolások pontja a következő i)alponttal egészült ki:

*„i) Az előirányzatból a települési önkormányzat vissza nem térítendő támogatást igényelhet az illetékességi területén bevallott, de meg nem fizetett idegenforgalmi adó összegével egyező összegben. A negyedévi összegre vonatkozó igénylés a helyi önkormányzatokért felelős miniszter által üzemeltetett elektronikus rendszerben nyújtható be, a tárgynegyedévet követő hónap 20. napjáig.”*

Az önkormányzatunk által a 2020. május-június havi bevallások alapján visszaigényelt idegenforgalmi adó 2.080.202 Ft volt. A vendégforgalom visszaesését érzékelteti, hogy 2019-ben a május-június hónapokban beszedett adóra vonatkozó bevallások összege 51.368.870 Ft volt.

A turisztikai kínálat bemutatásánál már szóltunk a kerületben éves rendszerességgel megrendezésre kerülő ingyenesen látogatható rendezvényekről, programokról, a teljesség igénye nélkül ezek összesített becsült látogatottsági adatai láthatók az alábbi táblázatokban.

Pozsonyi Piknik (1 alkalom/év becsült) látogatottsági adatai, 2017-2019.

|  |  |  |  |
| --- | --- | --- | --- |
| Év | 2017 | 2018 | 2019 |
| Látogatók száma | 120.000 fő | 150.000 fő | 50.000 fő |

*Forrás: Pozsonyi Piknik Egyesület, XIII. Kerületi Közszolgáltató Zrt.*

A XIII. kerületi Angyalfolki Utcabál (1 alkalom/év becsült) látogatottsági adatai, 2017-2019.

|  |  |  |  |
| --- | --- | --- | --- |
| Év | 2017 | 2018 | 2019 |
| Látogatók száma | 25.000 fő | 10.000 fő | 15.000 fő |

*Forrás: XIII. Kerületi Közszolgáltató Zrt.*

A XIII. kerületi Kerület Születésnapja (1 alkalom/év becsült) látogatottsági adatai, 2017-2019.

|  |  |  |  |
| --- | --- | --- | --- |
| Év | 2017 | 2018 | 2019 |
| Látogatók száma | 6.400 fő | 22.500 fő[[1]](#footnote-1) | 9.500 fő |

*Forrás: XIII. Kerületi Közszolgáltató Zrt.*

A XIII. kerületi Nemzetiségek Fesztiválja összesített (1 alkalom/év becsült) látogatottsági adatai, 2017-2019.

|  |  |  |  |
| --- | --- | --- | --- |
| Év | 2017 | 2018 | 2019 |
| Látogatók száma | 1.100 fő | 8.500 fő | 3.200 fő |

*Forrás: XIII. Kerületi Közszolgáltató Zrt.*

A XIII. kerületi Szent Mihály Napi Búcsú összesített (1 alkalom/év becsült) látogatottsági adatai, 2017-2019.

|  |  |  |  |
| --- | --- | --- | --- |
| Év | 2017 | 2018 | 2019 |
| Látogatók száma | 8.000 fő | 9.000 fő | 9.500 fő |

*Forrás: XIII. Kerületi Közszolgáltató Zrt.*

A XIII. kerületi Lakóközösségi Napok összesített (8 alkalom/év becsült) látogatottsági adatai, 2017-2019.

|  |  |  |  |
| --- | --- | --- | --- |
| Év | 2017 | 2018 | 2019 |
| Látogatók száma | 4.000 fő | 4.640 fő | 5.150 fő |

*Forrás: XIII. Kerületi Közszolgáltató Zrt.*

A XIII. kerületi Életmódnap és Családi Sportnap összesített (2 alkalom/év becsült) látogatottsági adatai, 2017-2019.

|  |  |  |  |
| --- | --- | --- | --- |
| Év | 2017 | 2018 | 2019[[2]](#footnote-2) |
| Látogatók száma | 2.400 fő | 2.400 fő | 1.200 fő |

*Forrás: XIII. Kerületi Közszolgáltató Zrt.*

A XIII. kerületi Európa Nap összesített (1 alkalom/év becsült) látogatottsági adatai, 2017-2019.

|  |  |  |  |
| --- | --- | --- | --- |
| Év | 2017 | 2018 | 2019[[3]](#footnote-3) |
| Látogatók száma | 800 fő | 1.100 fő | - |

*Forrás: XIII. Kerületi Közszolgáltató Zrt.*

A XIII. kerületi Angyalföldi Utcazenei Fesztivál összesített (5 alkalom/év becsült) látogatottsági adatai, 2017-2019.

|  |  |  |  |
| --- | --- | --- | --- |
| Év | 2017 | 2018 | 2019 |
| Látogatók száma | 1.000 fő | 1.100 fő | 1.200 fő |

*Forrás: XIII. Kerületi Közszolgáltató Zrt.*

A XIII. kerületi Mozgásban a kultúra! összesített (3 alkalom/év becsült) látogatottsági adatai, 2017-2019.

|  |  |  |  |
| --- | --- | --- | --- |
| Év | 2017 | 2018 | 2019 |
| Látogatók száma | 1.300 fő | 1.500 fő | 1.300 fő |

*Forrás: XIII. Kerületi Közszolgáltató Zrt.*

A XIII. kerületi Nyáresti Koncertek a Szent István Parkban (6 alkalom/év becsült) látogatottsági adatai, 2017-2019.

|  |  |  |  |
| --- | --- | --- | --- |
| Év | 2017 | 2018 | 2019 |
| Látogatók száma | 2.500 fő | 2.600 fő | 1.700 fő |

*Forrás: XIII. Kerületi Közszolgáltató Zrt.*

Az önkormányzat által támogatott kulturális rendezvények rendkívül népszerűek a kerület lakossága körében, és mind több érdeklődőt vonzanak a főváros és az ország más részeiből – egyes rendezvények, mint a Pozsonyi Piknik, külföldről is.

Színházak, múzeumok látogatottsági adatai (2017-2019)

|  |  |  |  |
| --- | --- | --- | --- |
| Intézmény | 2017. | 2018. | 2019. |
| Vígszínház | 407.208 fő | 388.306 fő | 372.130 fő |
| József Attila Színház | n.a. | n.a. | n.a. |
| RAM ExperiDance Társulat | 133.631 fő | 110.081 fő | 98.261 fő |
| RAM MagyaRock Hírességek Csarnoka | 13.013 fő | 8.350 fő | 8.187 fő |
| AJAMK – Angyalföldi Helytörténeti Gyűjtemény | 8.499 fő | 8.554 fő | 8.740 fő |

*Forrás: Vígszínház üzleti jelentés, XIII. Kerületi Közszolgáltató Zrt.*

Az önkormányzat finanszírozásában épült Radnóti Miklós Művelődési Központot, benne élményszínházát, más kerületekből és az ország más vidékeiről is szívesen látogatják, csakúgy, mint a Vígszínházat és a József Attila Színház előadásait. A kiállítások és gyűjtemények látogatottsági adatai fokozatos növekedést mutattak, a színházak látogatottsága kiegyensúlyozott, gyakoriak a teltházas előadások.

A 2. számú melléklet mutatja be a kerületi turisztika helyzetéről szóló SWOT elemzést.

# Főbb stratégiai irányok, koncepcionális jövőkép

Az általános stratégiai célok és alapelvek meghatározása a Magyar Turisztikai Ügynökség 2017-ben meghirdetett és 2030-ig szóló NTF Stratégia figyelembevételével történt. A XIII. kerület turizmusfejlesztési céljai elsősorban az NTF Stratégia horizontális céljaihoz illeszkednek, azokat támogatják. A horizontális célok a következők:

*„Együtt élő turizmus”,*

amely a természeti környezettel és a helyi társadalommal együtt élő és fejlődő turizmus megvalósítását jelenti.

*„Családbarát turizmus”,*

amely nem kizárólag gyerekbarát-, vagy szenior turizmust jelent, sokkal inkább egy olyan holisztikus megközelítést, amelyben legalább két generáció közösen és együtt tudja jól érezni magát az utazás során, közösen és együtt tud élményeket szerezni.

*„Hozzáférhető turizmus”,*

amely magában foglalja a desztinációk elérhetőségének javítását, valamint az egyes attrakciók,szállás-és vendéglátóhelyek megközelíthetőségét, bejárhatóságát, akadálymentes környezetét,a szolgáltatások akadálymentesítettségét,mind fizikai, mind infokommunikációs szempontból.

„*Érthető turizmus”*,

amely egyrészt a közérthető, célzott, világos, egyértelmű, „zajmentes”, másrészt a többnyelvű tájékoztatást jelenti a turisztikai attrakciók, szállás- és vendéglátóhelyek kapcsán és a közlekedésben.

*„Digitális turizmus”,*

amely azonosítja és figyelembe veszi a digitális technológiai fejlődés által támasztott kihívásokat a társadalmi és gazdasági környezetben, felismeri ezek hatását a turizmusra vonatkozóan, és folyamatos megújulással válaszokat ad a versenyképesség megőrzése érdekében.

Az önkormányzat turisztikai jövőképe nem más, mint a turizmusfejlesztés a helyi lakosság igényeinek maximális figyelembevételével, hisz ahol a helyi lakosok jól érzik magukat, ott jó tartózkodási körülmények, benyomások és tapasztalatok várják a turistákat is. Ezért minden olyan fejlesztés, amely a helyi közösség jólétét, kényelmét, a mindennapokban a kerület élhetőségét segíti, hosszú távon a turizmus számára is hasznos és értékes befektetést jelent.

A stratégia céljainak meghatározásához az eddigiekben sorra vettük a kerület turisztikai fejlesztésének alapját jelentő adottságokat, a változó fogyasztói trendeket és számba vettük a NTF Stratégia horizontális céljait. A turisztikai koncepciónk stratégiai kiindulópontját a megfogalmazott jövőkép jelenti, melyhez kapcsolódva az elérni kívánt pozitív állapot legfontosabb jellemzőit az alábbi táblázatban összegeztük.

|  |  |
| --- | --- |
| Budapest Főváros XIII. Kerületi Önkormányzat Turisztikai Koncepciójának alapvető célja: | A turisztikai attrakciók a lehető legjobban szolgálják az itt lakók érdekeit, komfortérzetét, biztosítva az értékek megőrzését és a helyi turisztikai szolgáltatások és vállalkozások gazdasági fennmaradását és fejlődését, a kerület turisztikai vonzerejének megtartását. |
| Budapest Főváros XIII. Kerületi Önkormányzat turisztikai küldetése: | * fenntartható, * környezetbarát és * marketing szemléletű turizmus működtetése. |
| Budapest Főváros XIII. Kerület Önkormányzat turisztikai célrendszere | * minőségi élménykínálat, * innováció, * a kulturális örökség ápolása, * hagyományőrzés, * fejlesztés, * környezetvédelem és a fenntarthatóság biztosítása, * az épített és természeti környezet, és * helyi értékeink védelme, * SMART szempontok érvényesítése. |
| Budapest Főváros XIII. Kerület Önkormányzat turisztikai alapelvei: | * élményközpontúság, * helyi társadalom megnyerése, aktív bevonása, partnerség, * fenntarthatóság, * turisztikai trendek követése, azokhoz való alkalmazkodás, * turisztikai desztináció alapú, komplex fejlesztések és gondolkodás. |

Célcsoportok

A XIII. kerület adottságait, lehetőségeit tekintve elsősorban helyi, lokális és regionális vonzerővel bír, de egyes attrakciói országos, és nemzetközi érdeklődésre is számot tartanak. A turisztikai koncepció elsődleges célcsoportja a helyi lakosság, Budapest más kerületeinek lakossága, a belföldi és külföldi turisták, ez utóbbi vonatkozásában célzottabban a testvérvárosok állampolgárai, közösségei.

Bár a helyi lakosságot klasszikus értelemben nem kezeljük turistaként, mégis érdemes figyelembe venni a kerületi lakosokat a célcsoportok meghatározásakor, mert igényeik és vásárlóerejük nem elhanyagolható. Az önkormányzat által szervezett rendezvényeket, a kerületi turisztikai szolgáltatásokat és lehetőségeket az erős lokálpatriotizmusnak és kötődésnek köszönhetően a helyi lakosok jelentős része kedveli, keresi, használja, és tapasztalataink szerint ajánlja is másoknak. A helyi értékek hangsúlyozása, egy-egy programmal való kiemelése hozzájárulhat az itt élők összetartozásának erősítéséhez, pozitív hatással lehet a városrészről kialakult képre is.

Célcsoportnak tekintjük Budapest más kerületeinek lakosait, elsősorban a szomszédos kerületek lakóit. Akikről feltételezhető, hogy szívesen járnak a XIII. kerületben, de nincsenek tisztában vele, milyen gazdag turisztikai kínálat, kikapcsolódási lehetőségek várják őket itt, amelyeket könnyen, gyorsan, nagyobb költség és utazás nélkül vehetnek igénybe. Fontos célcsoportként említhetjük a belföldi turistákat, a rokonlátogatóba érkezőket, esetleg itt munkát vállalókat, akik Budapestre utazva, minél több látnivalóval, turisztikai attrakcióval szeretnének megismerkedni, akiket meg tudunk szólítani a helyi rendezvényeinkkel, az itt lévő szolgáltatásokkal, lehetőségekkel.

Tekintettel arra, hogy programjainkkal, attrakcióinkkal, nemzetközi elismeréseinkkel célunk a határon túl élők érdeklődésének felkeltése is, célcsoportként számítunk a külföldi turisták egyre nagyobb számú megjelenésére is. Részben Magyarország legjelentősebb küldő országaiból Budapestre érkező turistákra, részben a szomszédos országokból érkező látogatókra és célzottan a testvérvárosok lakóira építünk. Meggyőződésünk, hogy a meglévő testvérvárosi kapcsolatok ápolásával, közösen kigondolt és megvalósított programokkal a testvárosok lakóinak érdeklődése megőrizhető, és tovább is fokozható kerületünk turisztikai kínálata iránt.

A turizmus intézményi és kapcsolatrendszere

A XIII. kerület turisztikai célú, illetve hatású vállalkozásait és intézményeit rendkívüli sokszínűség jellemzi, akár tulajdonosi szempontból, akár a mindennapi működtetést tekintve. A turisztikai szereplők nagy része, főleg a vendéglátásban, a szállásadásban és a szolgáltatási körben tevékenykedők magántulajdonosok, akiknek üzleti érdekeit össze kell egyeztetni az önkormányzati koncepcióval.

Az önkormányzat befolyásoló, kezdeményező és irányító szerepe mellett a legnagyobb hangsúly a koordinációs tevékenységében rejlik. Kerületünkben a Polgármesteri Hivatal Aljegyzője, a XIII. Kerületi Közszolgáltató Zrt. SKult13 Divíziója hangolja össze a turisztikához kapcsolódó feladatokat. Az önkormányzat Szociális, Egészségügyi és Művelődési Bizottsága ellenőrzi a döntések végrehajtását. A XIII. kerület kulturális és turisztikai adottságainak figyelembe vétele mellett megállapítható, hogy a turisztikai vonzerő növelése csak fővárosi léptékű szemlélettel, együttműködéssel érhető el. XIII. kerületi önkormányzat és a turizmusban működő intézményei a jövőben is folyamatosan törekednek a partnerség fenntartására, új partnerek felkutatására és bevonására, és minden érintett szereplővel a párbeszédre, érdekegyeztetésre.

**Stratégiai fejlesztési területek**

|  |  |  |  |  |
| --- | --- | --- | --- | --- |
| **STRATÉGIAI FEJLESZTÉSI TERÜLETEK** | | | | |
|  | | | | |
| **Attrakció- és**  **termékfejlesztés** |  | **Turisztikai infastruktúra fejlesztés** |  | **Marketing tevékenység erősítése** |

Attrakció- és termékfejlesztésHelyi, országos vagy nemzetközi jelentőségű turisztikai termék/attrakciók létrehozása a meglévő adottságok maximális kihasználásával

Turisztikai infrastruktúra fejlesztésOlyan fejlesztések megvalósítása, melyek segítségével a turisták könnyebben hozzáférhetnek az attrakciókhoz.

Marketing tevékenység erősítéseA kerület imázsának pozitív alakítása, legígéretesebb célcsoportok/szegmensek megtalálása, érdeklődésének felkeltése és konkrét látogatások generálása

|  |  |  |  |  |  |  |
| --- | --- | --- | --- | --- | --- | --- |
| ***I. ATTRAKCIÓ- ÉS TERMÉKFEJLESZTÉS*** | | | | | | |
| **Fejlesztési elképzelés** | | **Stratégiai cél** | | **Kiemelt terület**  **/útvonal/téma** | | **Célcsoport** |
| Újlipótváros kulturális örökségekben gazdag, történelmi jelentőségű városrész emlékeinek fejlesztése és turisztikai hasznosítása | | Kulturális turizmus fejlesztése | | Újlipótváros | | történelmi érdeklődésű turisták, kulturális  érdeklődésű turisták városlátogató turisták, iskolai osztályok, szakemberek, családok |
| AJAMK, Láng Művelődési Központ, RaM programbővítés | | Kulturális turizmus fejlesztése | | Kulturális élmény, figyelemfelhívással | | kulturális érdeklődésű turisták, városlátogató  turisták, minden korcsoport |
| Már működő garantált, állandó rendezvények  megőrzése, bővítése  továbbfejlesztése | | Kulturális turizmus fejlesztése | | Kerület minél szélesebb körében | | kulturális érdeklődésű turisták, bor és gasztronómiai motivációjú  látogatók, szórakozni vágyók |
| Nemzetiségi kutúra értékeinek ápolása, hagyományok őrzése | | Kulturális turizmus fejlesztése | | Nemzetiségi napok és programok minél szélesebb körben | | testvérvárosok, kulturális érdeklődési turisták | |
| Lehel Csarnok Élelmiszer Kereskedelmi Központ  gasztronómiai-  turisztikai célponttá válásának erősítése | | Kulturális turizmus fejlesztése (bor és gasztronómia) | | Csarnok és környéke, Bulcsú park bevonása | | gyümölcs, zöldség fesztivál és gasztronómiai motivációjú látogatók,  szórakozni vágyók, fiatalok, középkorúak | |
| Népsziget komplex rehabilitációja és  turisztikai fejlesztése | | Szabadidős, rekreációs turizmus fejlesztése | | Népsziget | | szabadidő aktív eltöltését, a vízi sportot kedvelők, minden korosztály | |
| Duna-part turisztikai és rekreációs szerepének erősítése | | Szabadidős,  rekreációs turizmus fejlesztése | | Duna-part, vízpart  Népsziget | | szabadidő aktív eltöltését kedvelők, szórakozni vágyók, belföld, minden korosztály | |
| Kerékpáros turisztikai termékfejlesztés | | Szabadidős,  rekreációs turizmus fejlesztése | | kerékpáros turizmus | | szabadidő aktív eltöltését kedvelők, kerékpáros motivációval, bel- és  külföldiek, minden  korosztály, családok, baráti társaságok, kerékpáros  klubok, szervezetek | |

|  |  |  |  |
| --- | --- | --- | --- |
| ***II. TURISZTIKAI INFRASTRUKTÚRA FEJLESZTÉS*** | | | |
| **Fejlesztési elképzelés** | **Stratégiai cél** | **Kiemelt terület /útvonal/téma** | **Célcsoport** |
| Összefüggő gyalogos területek, zöldfolyósok létrehozása | Infrastruktúra és szolgáltatás fejlesztés | Duna-part, Rákospatak mentén | helyi lakosok, városnéző turisták |
| Népsziget tulajdonviszonyai rendezésének szorgalmazása, a terület fejlesztése | Infrastruktúra és szolgáltatás fejlesztés | Népsziget | helyi lakosok, városnéző turisták |
| Hop on Hop off városnéző buszok útvonala kiterjesztési lehetőségének vizsgálata a XIII. kerület fontos turisztikai gócpontjaira | Infrastruktúra és szolgáltatás fejlesztés | Duna-part, Újlipótváros, Lehel Csarnok Élelmiszer Kereskedelmi Központ, Marina part, | városnéző turisták |
| Kerületi turisztikai információs  táblarendszer kidolgozása | Infrastruktúra és szolgáltatás fejlesztés | a kerület turisztikailag frekventált területein | városnéző turisták |
| Szálláshely-kapacitás fejlesztés | Infrastruktúra és szolgáltatás fejlesztés | a kerület turisztikailag frekventált területein | belföldi vidéki turisták és  külföldi turisták, akik szeretnek  a belvárostól kicsit távolabb, de azt könnyen elérhető részein megszállni |
| Kulturált parkolási feltételek fenntartása, okos (SMART) megoldások kidolgozása | Infrastruktúra és szolgáltatás fejlesztés | Újlipótváros | gépjárművel érkező belföldi és külföldi turisták |
| Kerékpáros  infrastruktúra fejlesztése, a biztonságos kerékpáros közlekedés feltételeinek javítása | Szabadidős,  rekreációs turizmus fejlesztése | kerékpáros turizmus | szabadidő aktív eltöltését kedvelők, kerékpáros motivációval, bel- és  külföldiek, minden  korosztály, családok, baráti társaságok, kerékpáros klubok, szervezetek |
| MOL Bubi közösségi kerékpár népszerűsítése, kiterjesztése | Szabadidős, rekreációs turizmus fejlesztése | kerékpáros turizmus | helyi lakosok, kerületben megszálló turisták, városlátogató turisták, fiatalok, középkorúak |

|  |  |
| --- | --- |
| ***III. A MARKETING TEVÉKENYSÉG ERŐSÍTÉSE*** | |
| **Fejlesztési elképzelés** | **Stratégiai cél** |
| Turisztikai kutatás | ismertség növelés, turisztikai pozíció erősítés |
| A Honlapon és az okos-telefonos alkalmazáson turisztikai banner létrehozása | ismertség növelés, turisztikai pozíció erősítés |
| Digitális turizmus és technikai lehetőségek kiaknázása | ismertség növelés, turisztikai pozíció erősítés |
| Turisztikai kiadványok, a fővárosi kiadványokban való aktívabb megjelenés | ismertség növelés, turisztikai pozíció erősítés |
| Új típusú marketing eszközök felhasználása | ismertség növelés, turisztikai pozíció erősítés |
| Szolgáltatói együttműködések,  programcsomagok kialakításának ösztönzése | ismertség növelés, turisztikai pozíció erősítés |
| Új célcsoportok megszólítása | ismertség növelés, turisztikai pozíció erősítés |
| Helyi lakosság és helyi turisztikai szolgáltatók szemléletformálása | az ismeretség növelés, a kerületről kialakuló kép, imázs formálás |

**Következtetések**

A belföldi és külföldi turizmus szerepének alakulása városrészünk életében is meghatározó jelentőséggel bír. A mai kor embere számára az utazás és kikapcsolódás az eddig nem ismert tájak, emberek és kultúrák megismerését jelenti. Új elvárások is megjelennek: a fenntartható turizmus koncepciója, amely az ökológiai és társadalmi sokféleség megtartását tűzi ki célul. A fenntartható turizmus hosszú távon jó minőségű szolgáltatást kell biztosítson a látogatók számára. Nagyobb jelentősége van az életmódváltozásnak, életmódváltásnak, a környezetvédelemnek, a környezettudatosságnak és a természeti értékek megbecsülésének.

Összességében elmondható, hogy a XIII. kerületi önkormányzat feladatának tekinti, és ezért mindent megtesz azért, hogy a kerület vonzó turisztikai célpont legyen: természetesen figyelembe véve a fenntartható fejlődést és az itt élők igényeit, érdekeit is. Az önkormányzat saját eszközei és forrásai bevonásával, a kerületi fenntartású, releváns kínálattal bíró intézmények munkájának összehangolásával aktív, kezdeményező szerepet vállal a helyi turizmus működtetésében és fejlesztésében. Az önkormányzatnak a kerületben lévő turisztikai látványosságok és szolgáltatások területén nincsen alapvetően döntő szerepe, de befolyással lehet e terület alakulására. Ennek érdekében fontos, hogy turizmusban működő meghatározó szereplőkkel a fejlesztési és turisztikai stratégiát elfogadtassa, és őket annak végrehajtásában érdekeltté tegye. A koncepció feladatai is jól mutatják, hogy a kerület fejlesztése, magas színvonalú üzemeltetése egyaránt azt a célt szolgálják, hogy megfelelő környezetet biztosítsanak az itt lakóknak, és vendégeinknek egyaránt.

A 2021-2027-es új, hétéves EU-s pénzügyi ciklus Magyarországra vonatkozó sarokszámai még nem kerültek meghatározásra, a régiókra vonatkozó fejlesztési tervek sem készültek el, de számítani kell arra, hogy a fejlesztési időszakra vonatkozó tervezés hamarosan megkezdődik. A Nemzeti Turizmusfejlesztési Stratégia 2030 feladata, hogy a turisztikai szemléletváltás megalapozásával, a főbb beavatkozási pontok azonosításával, stratégiai célok kijelölésével rövid, közép- és hosszú távon definiálja az állam feladatait az ágazatban, illetve a célok eléréséhez megfelelő eszközöket, forrást és intézményrendszert rendeljen. Az eredeti elképzelés szerint a Stratégiához illeszkedő fejlesztésekhez a Kormány minden eddiginél nagyobb mértékű, több mint 820 milliárd forint összegű forrás biztosításával támogatja 2030-ig.

Nyilvánosság

A partnerség kiterjesztése és a koncepció minél szélesebb körű megismertetése érdekében a tervezetet véleményeztettük a meglévő kommunikációs csatornákon keresztül. A társadalmi egyeztetés mellett megszólítottuk a közszolgáltatást nyújtó szakembereket, a kerületi turizmusban működő meghatározó szereplőket is, hogy véleményeikkel, javaslataikkal segítsék a reális feladatterv elkészítését. Az észrevételeket, javaslatokat beépítettük a koncepcióba.

Kerületünk népszerűsítése, országos szinten történő megismertetése érdekében a kommunikáció minden formáját kihasználjuk: 2019. évben részt vettünk az Országos Városmarketing Versenyben. A Corvinus Consulting Group képviselte a XIII. kerületet. A projekt címe: A kerület, ahol élünk.

Monitoring

A Turisztikai koncepcióban foglaltak megvalósulását folyamatosan nyomon követjük. A monitoring adatairól, a teljesülésről szóló beszámolót, az értékelést kétévente a képviselő-testület elé terjesztjük.

A 3. számú melléklet tartalmazza a koncepció céljainak megvalósulását mérő legfontosabb indikátorok körét.

**Javaslat a 2020-2024. évi turisztikai feladatokra**

A stratégia fejlesztési területek mentén meghatározott fejlesztési célok elérése érdekében a következő feladatok végrehajtását tervezzük.

**Turisztikai attrakciók fejlesztése**

A turisztikai attrakció (vonzerő) alatt a fogadóterület olyan természeti vagy kulturális erőforrását értjük, amelynek megismerése, átélése a terület felkeresésének elsődleges indokául szolgál. Feltétele, hogy megfelelő kiegészítő szolgáltatások állnak rendelkezésre, melyek élményt nyújtanak, alkalmasak a szabadidő eltöltésére.

1. **Feladat:** A hivatalos Együttműködési Megállapodással megkötött kapcsolatok fenntartása, erősítése, a kapcsolati kör bővítése. Az együttműködés fő színterei továbbra is az intézmények, szakmai közösségek, a lakosság minél szélesebb rétegei és korosztályai legyenek.

Felelős: érintett intézményvezetők

Határidő: folyamatos

1. **Feladat:** A hagyomány-, és értékőrzés érdekében emléktábla állítási programunk folytatása, évente legalább egy-egy közterületi emléktábla felavatásával.

Felelős: XIII. Kerületi Közszolgáltató Zrt.

Szociális és Köznevelési Osztály

Határidő: elfogadott ütemterv szerint

1. **Feladat:** A képviselő-testület által elfogadott szoborállítási program (2020-2024. évi) végrehajtása

Felelős: XIII. Kerületi Közszolgáltató Zrt.

Szociális és Köznevelési Osztály

Határidő: elfogadott ütemterv szerint

1. **Feladat:** Kulturális és hagyományőrző programsorozataink - a Lakóközösségi Napok, az Angyalföldi Utcazenei Fesztivál, a Nyáresti Koncertek a Szent István Parkban, a Mozgásban a kultúra! - és a többi kerületi nagyrendezvények (Nemzetiségi Fesztivál, Szent Mihály napi búcsú, Angyalfolki utcabál) sorozatának folytatása.

Felelős: XIII. Kerületi Közszolgáltató Zrt.

Határidő: folyamatos

1. **Feladat:** A korábbi években kialakult hagyományoknak és az igényeknek megfelelően szabadidősport események, kerületi napok sportrendezvényeinek és a kerületi kiemelt rendezvényeknek a támogatása.

Felelős: XIII. Kerületi Közszolgáltató Zrt.

Határidő: folyamatos

1. **Feladat:** A helytörténeti ismeretek bővítésének, a hagyományok ápolásának érdekében a Múzeumdigitár program, valamint a kutatók és érdeklődők szakmai munkájának folyamatos támogatása.

Felelős: XIII. Kerületi Közszolgáltató Zrt.

Határidő: folyamatos

1. **Feladat:** A kerületben lévő nemzetiségek kultúrája minél szélesebb körben történő megismertetésének elősegítése.

Felelős: XIII. Kerületi Közszolgáltató Zrt.

Határidő: folyamatos

1. **Feladat:** A kerületi kulturális szolgáltatások körének továbbfejlesztése, új koncepciók kidolgozásával, a nagyrendezvények tematikájának megújításával, új szolgáltatások bevonásával.

Felelős: XIII. Kerületi Közszolgáltató Zrt.

Határidő: folyamatos

1. **Feladat:** A kerületi hivatásos alkotóművészek életművének ápolása, megismertetése, a művekhez való online hozzáférés ehetőségének biztosítása

Felelős: XIII. Kerületi Közszolgáltató Zrt.

Határidő: folyamatos

1. **Feladat:** A kerületi természetbarát mozgalom tevékenységének támogatása.

Felelős: XIII. Kerületi Közszolgáltató Zrt.

Határidő: folyamatos

1. **Feladat:** Ökologikus zöldfelület-gazdálkodás területeinek és módszereinek bővítése, természetközeli zöldfelületek fejlesztése, lobbizás a Rákos-patak revitalizációja, renaturalizációja érdekében.

Felelős: XIII. Kerületi Közszolgáltató Zrt.

Határidő: 2024. június 30.

1. **Feladat:** A XIII. kerület turisztikai kínálatait bemutató úgynevezett tematikus, vezetett séták szervezése a kerületi rendezvényekhez kapcsolódva, időszakos, eseti jelleggel.

Felelős: XIII. Kerületi Közszolgáltató Zrt.

Határidő: folyamatos

1. **Feladat:** A Lehel Csarnok gasztronómiai-, turisztikai célpontként történő megerősítése.

Felelős: XIII. Kerületi Közszolgáltató Zrt.

Határidő: folyamatos

**Turisztikai infrastruktúra fejlesztése**

A turisztikai termékek „fogyaszthatóságát” a meglévő infrastruktúra mennyisége és minősége, a közbiztonság, a köztisztaság befolyásolja. Számít az állampolgárok „fogadókészsége” is.

1. **Feladat:** A kerületi közparkok, közterek és lakótelepi zöldfelületek vonzó, jól használható, biztonságos közösségi terekké történő fejlesztése, új közparkok létesítése. A közparkok funkcióinak, berendezéseinek korszerű, az igényekhez igazodó kialakítása. A felújítások, közpark létesítések során az egyes zöldterületek egyedi identitást biztosító arculatának kialakítása. (AngyalZÖLD 3.0 A2 program szerint)

Felelős: XIII. Kerületi Közszolgáltató Zrt.

Határidő: Folyamatos

1. **Feladat:** Közhasználatú zöldfolyosók kialakítása a Duna-part és a Rákos-patak mentén. A kerületi zöldsétányok rendszerének kialakítása. A kerületi fasorok fenntartása, hiányok pótlása, lehetőség szerinti bővítése. (AngyalZÖLD 3.0 A3 program szerint)

Felelős: XIII. Kerületi Közszolgáltató Zrt.

Határidő: Folyamatos

1. **Feladat:** A komplex útfelújítások keretében járdaépítések, szegélysüllyesztések kialakítása a gyalogos közlekedés kényelmének és biztonságának növelése érdekében. A lakóterületeken a közúti forgalom sebességének csökkentése, illetve a gyalogos és kerékpáros forgalom biztonsága érdekében korlátozott sebességű övezetek kijelölése, és a közúthálózat elemeinek ennek megfelelő átépítése. (AngyalZÖLD 3.0 B4 program szerint)

Felelős: XIII. Kerületi Közszolgáltató Zrt.

Határidő: Folyamatos

1. **Feladat:** A biztonságos kerékpáros közlekedés feltételeinek javítása, a kerületen belüli összefüggő kerékpárforgalmi hálózat kiépítésének folytatása, a kerületek közötti átjárhatóság biztosítása. (AngyalZÖLD 3.0 B5 program szerint)

Felelős: XIII. Kerületi Közszolgáltató Zrt.

Határidő: Folyamatos

1. **Feladat:** A kulturált parkolás feltételeinek fenntartása, továbbá a zsúfolt területeken a parkolási szokások megváltoztatása, javítása. A közterületi parkolásokat a rövid idejű, díjfizetés ellenében történő parkolás jellemezze. Cél a gépkocsik növekvő hányadának elhelyezése közterületen kívüli parkolókban, garázsokban.(AngyalZÖLD 3.0 C1 program szerint)

Felelős: XIII. Kerületi Közszolgáltató Zrt.

Határidő: Folyamatos

1. **Feladat:** A parkolás üzemeltetés területén működő rendszerek fejlesztése, okos megoldások kidolgozása és bevezetése. (AngyalZÖLD 3.0 C2 program szerint)

Felelős: XIII. Kerületi Közszolgáltató Zrt.

Határidő: Folyamatos

1. **Feladat:** A Népsziget tulajdonviszonyai rendezésének szorgalmazása, a tervezett fejlesztés megkezdése

Felelős: XIII. Kerületi Közszolgáltató Zrt.

Határidő: Folyamatos

1. **Feladat:** A mozgásukban korlátozott emberek akadálymentes közlekedésének fejlesztése az akadálymentes turizmus érdekében. A kerület teljes akadálymentesítése egy hosszú folyamat, melynek rövid és középtávon történő kielégítésére az önkormányzatnak nincsen módja, azonban minden évben a lehetőségeihez mérten támogatja és aktívan tesz érte.

Felelős: XIII. Kerületi Közszolgáltató Zrt.

Határidő: Folyamatos

1. **Feladat:** Kerületi turisztikai információs táblarendszer megvalósítása.

Felelős: XIII. Kerületi Közszolgáltató Zrt.

Határidő: Folyamatos

1. **Feladat:** A Rákos-patak mentén létesített futósávok mintájára további futósávok kialakítási lehetőségének vizsgálata, szorgalmazása.

Felelős: XIII. Kerületi Közszolgáltató Zrt.

Határidő: folyamatos

11**. Feladat:** További új közterületi testedző terek létesítése.

Felelős: XIII. Kerületi Közszolgáltató Zrt.

Határidő: 2024. június 30.

**Marketing tevékenység erősítése**

A kerületről szóló ismeretek átadása, tájékoztatás, az attrakciók népszerűsítése, a célcsoportok érdeklődésének felkeltése és konkrét látogatások generálása

1. **Feladat:** Turisztikai marketing tevékenység továbbfejlesztése (online marketing, honlap, facebook, mobil applikáció fejlesztése, a turisztikai tartalom fejlesztése).

Felelős: Sajtóreferens

Határidő: folyamatos

1. **Feladat:** A kerület jelenlegi image-nak továbbfejlesztése. (Címek, elismerések, eredmények bemutatása, image filmek készítése)

Felelős: Sajtóreferens

Határidő: folyamatos

1. **Feladat:** A kerület történetét, nevezetességeit, a helyi kötődési művészek alkotásait bemutató könyvsorozat folytatása, aktualizálása, népszerűsítése.

Felelős: Sajtóreferens

Határidő: folyamatos

1. **Feladat:** Új típusú marketing eszközök alkalmazása. (gerilla marketing, story telling)

Felelős: Sajtóreferens

Határidő: folyamatos

1. **Feladat:** Turisztika fejlesztésére, városmarketingre vonatkozó pályázati kiírások figyelemmel kisérése, pályázatok kidolgozása, benyújtása

Felelős: XIII. Kerületi Közszolgáltató Zrt.

Aljegyző

Határidő: folyamatos

*1. számú melléklet*

A helyi vonzerők, attrakciók listája

|  |  |
| --- | --- |
| Vonzerőcsoportok | Vonzerőcsoportok elemeinek megnevezése |
| Ipari emlékek | Ganz Danubius irodaház  Lóvasút indóház  Domus Áruház  Eisele-gépgyár eredeti épületegyüttese  Kazánkovácsműhely,Kazánszerelő-műhely(Váci út 152., Váci út - Turbina utca sarka)  Villamos kocsiszín (Váci út 201.)  Első Magyar Csavargyár Rt. toronyépülete  Felvonójavító korábbi épülete  Láng Gépgyár épület maradványa (jelenleg az Experidance székház)  Gázművek korábbi bázisa (Révész-Népfürdő utca) |
| Múzeumok, kiállítóhelyek | MagyaRock Hírességek Csarnoka  Angyalföldi Helytörténeti Gyűjtemény  Újlipótvárosi Klub-Galéria  Városház Galéria  Angyalföldi József Attila Művelődési Központ - Mácsai István Galéria  Radnóti Emlékszoba és aula a RaM-ban  Budapest Főváros Levéltára |
| Rendezvények | Nyáresti koncertek a Szent István parkban  Angyalfolki Utcabál  Pozsonyi Piknik  Szent Mihály Napi Búcsú  RaM színháztermi előadásai  Vígszínház előadásai  József Attila Színház előadásai  Kerületi Napok programsorozat  Családi Sport-és Életmódnap  Mozgásban a kultúra!  XIII. Kerületi Nemzetiségek Fesztiválja  Lakóközösségi Napok  Angyalföldi Utcazenei Fesztivál  PénteK13 rendezvények, Tücsöktanya és PannKa családi rendezvényei |
| Sportolási szabadidős lehetőségek | kerékpár út  Vasas sporttelep  Budapest Honvéd  Vígszínház  Dunapark kávéház  RaM, Gyermek tér, Cziffra György park, Országbíró sétány - fitness parkok  Angyalföldi József Attila Művelődési Központ  Angyalföldi Gyermek-és Ifjúsági Ház  PannKa Játszóház  Újpalotai úti Sporttelep  Angyalföldi Sportközpont  Angyalföldi Sportközpont - Pataky Party Tenisz Club Angyalföldi Sportközpont - Angyalföldi Squash Centrum Radnóti és Nővér Utcai Tanuszodák – iskolai úszásoktatás  Aple Angyalföldi Polgári Lövész Egylet  Népsziget - Evezős Egyesület |
| Természeti vonzerők | Duna, Duna-part,dunai rakpartok építményei és tartozékai, Újpesti rakpart, Marina part  Jászai Mari téri platán fa  József Attila tér  Szent István park  Béke tér  Gyermek tér  Népsziget  Ruttkai park  Rákos-patak |
| Történelmi vonzerők | Csatlakozás a Tematikus utcák és terek programhoz  Újlipótváros arculata (Híres kerületi kötődésű személyek lakóhelye, élettere, életpályájának állomásai)  Bauhaus séták  Helytörténeti séták, kirándulások  Emléktábla látogatások  Emléktábla -és szoborállítási programok, megemlékezések |
| világörökségi terület | Carl Lutz rakpart - Katona József utca - Hollán Ernő utca által határolt terület  Szent István körút a határ a Hollán Ernő utca és a Nyugati tér között |

*2.számú melléklet*

A kerületi turisztikai helyzet SWOT elemzése

|  |  |
| --- | --- |
| Erősségek | Gyengeségek |
| * A kerület jó megközelíthetősége, * kiemelkedő a településképi, turisztikai vonzerő, * az attrakciók jó elérhetősége, * minden korosztálynak, érdeklődők körnek megfelelő kulturális, sport, gasztronómiai programok biztosítása, * a szálláshelyek számának növekvő tendenciája, * a kiegészítő közszolgáltatások magas színvonala, * magas színvonalú, sokszínű vendéglátás, * a gasztronómiai hagyományok erősödése | * Az önkormányzati finanszírozás kiszámíthatatlansága. * központi források alacsony mértéke. * az önkormányzat számára kevés pályázati lehetőség, * parkolási nehézségek, * buszos turisták le- és felszállásának nehézségei, elsősorban a Dunapart vonatkozásában, * akadálymentesítés hiánya, * kihasználatlan turisztikai attrakciók (pl. Dunapart, Népsziget) * Rákos-patak „csatornázott medre” * Hulladékkal szennyezett állami terület a Népszigeten és a Rákos-patak mentén |
| Lehetőségek | Veszélyek |
| * Innovatív kezdeményezések, új trendi attrakciók kidolgozása, * erősödő egészségtudatosság, az aktív és egyben környezetbarát kikapcsolódási formák népszerűbbé válása, * testvérvárosi kapcsolatok formáinak további fejlesztése, * Népszigetben rejlő lehetőségek. * turisztikai klaszter szomszéd kerületekkel | * Az együttműködés és forrás hiányában nem alakul ki komplex turisztikai szolgáltatás, * a dinamikus turizmusfejlődés számos előnye mellett komoly problémákat is előidézhet (pl.: Alsó rakpart autóbusz parkolás) csak komplex városfejlesztési elképzelések mentén lehet optimális megoldásokat találni rájuk, * egyes zöldterületek túlterheltsége. * globális klímaváltozás negatív hatásainak erősödése * COVID járványveszély megismétlődése, új világjárványok megjelenése |

*3. számú melléklet*

A Stratégia céljainak megvalósulását mérő legfontosabb indikátorok

|  |  |  |  |  |
| --- | --- | --- | --- | --- |
| Mutató neve | mértékegység | bázisértékű  2019.12.hó | célérték | célérték elérésének ideje |
| A szálláshelyeken eltöltött belföldi vendégéjszakák száma | alkalom |  |  |  |
| A szálláshelyeken eltöltött külföldi vendégéjszakák száma | alkalom |  |  |  |
| Belföldi vendégek száma | fő |  |  |  |
| Külföldi vendégek száma | fő |  |  |  |
| Helyi vonzerő száma | helyszín |  |  |  |
| Vendéglátóhelyek száma | helyszín |  |  |  |

1. Kerületünk 80. születésnapját 3 napos szabadtéri rendezvénnyel ünnepeltük. [↑](#footnote-ref-1)
2. Az Életmódnap és a Családi Sportnap egy rendezvénnyé olvadt össze. [↑](#footnote-ref-2)
3. AZ Európa Napot a kedvezőtlen időjárási körülmények miatt nem tudtuk megtartani. [↑](#footnote-ref-3)